[dotb.eus] Aritz Arginzoniz preso elorriarraren egoera salatzeko manifestazioarako deialdia | dotb Durangaldeko Telebista\n[dotb.eus] Aritz Arginzoniz preso elorriarraren egoera salatzeko manifestazioarako deialdia\nDeja un comentario\t/ DURANGALDEA, ELORRIO / 2017-11-24 2017-11-25\nDatorren azaroaren 26an eguerdiko ordu batetan Elorrixoko plazatik abiatuko da\nSenide eta lagunek Aritzen egoera salatu dute\nELORRIO.- «Aritz sustarretatik atera barik. Etxean gura dogu.» dinamikaren baitan, preso elorriarrak duen egoera salatzeko manifestazio deialdia egin dute.\nAritz Arginzoniz-en senide, lagun ta herrikideek azaldu dutenez «Aritz honezkero Frantzian dago. Hilaren 9an Valdemoroko espetxetik jaso genuen bere azken deia, Parisera trasladatua izango zela jakinarazteko. Abokatuek jakinarazi zigutenez, 24 ordu eduki zuten epaitegiko kalabozoetan, Fresnes-eko espetxera eraman aurretik».\nHonetaz gain azpimarratu izan dute aurrekaririk gabeko kasu bat dala eta «bergogoratu nahi genuke, Aritz-ek Espainian duen kondena, 10 urte luze ta gero, datorren urteko otsailean bukatzen dela, hau da, 3 hilabete barru. Gaur egungo egoera politikoa kontutan hartuta ulertezina da zihurgabetasun juridiko, pertsonal zein politiko honen aurrean aurkitzea beste behin ere».\nHaien ustez Ipar Euskal Herriko herritar zein eragile ezberdinak Frantziar estatuan barrena burutzen ari diren ekimenek erakusten dute, herritarren\nbidez eginiko moblizazio eta salaketak, preso, iheslari ta deportatu politikoen afera «konponbidean jartzea gu guztion esku ere badagoela». Beraz, eredu horri jarraituz lortu nahi dute Aritz sustarretara ekartzea.\nHortaz, datorren domekan, Azaroaren 26an, eguerdiko ordu batetan Elorrixoko plazatik abiatuko den manifestaziorako deialdi zabala egin dute.\n[dotb.eus] "Arginzoniz preso elorriarra Frantzian epaituko dute, Espainian kondena bete ostean"\nPresoaren senide eta lagunek salatu dutenez, euskal gatazkaren baitan lehen aldia da Espainian kondena bete ostean Frantziak euskal preso politiko…\n[dotb.eus] Elorrion Musika banda sortzeko deialdia luzatu dute\nBaldintzen artean instrumentu bat jotzea eta jotzeko gogoa daude ELORRIO.- Elorrixoko Bandaren butzatzaile taldea sortu da Elorrion Musika Banda bat…


Kaikuren itzulera, eta Getariaren eta Tolosaldearen lehen aldia | Kirola | Berria\nTolosaldeako arraunlariak, igoera ospatzen. MONIKA DEL VALLE / FOKU Tamaina handiagoan ikusi\nTKEk antolatutako bi ligetan, Eusko Labelen eta Euskotrenen, euskal traineru bat gehiago ariko da datorren denboraldian. Gizonezkoetan, Zarautzeko Enbata zuzenean mailaz jaitsi zen ligako azken postuan sailkatuta, eta Tiranek ere ezin izan dio mailari eutsi, azken-aurreko postuan sailkatu ostean kanporaketa jokatu behar izan eta gero. Hala, KAE1 ligako txapelduna eta txapeldunordea ariko dira datorren sasoian gorengo mailan bi horien ordez: Getaria eta Kaiku. Getariako Esperantza lehen aldiz ariko da maila nagusian, jokatu duen laugarren kanporaketan igoera lortuta. Kaiku talde historikoa, berriz, Jose Luis Kortaren gidaritzapean, mailaz jaitsi eta urtebetera itzuli da Eusko Label ligara.\nGetaria izan da kanporaketetako onena bederatzi punturekin eta zortzi punturekin Kaiku sailkatu da bigarren, bi segundora. Euskal traineruek atzetik izan dituzte hiru traineru galiziarrak, Meira, Tiran eta Bueu, hurrenez hurren. Galiziako ligan ariko dira datorren denboraldian.\nEmakumezkoetan, berriz, Kontxako banderan gertatu bezala, Tolosaldeak Hondarribia eta Deustu menderatu ditu. Bi egunetako puntuak eta denborak batuta, Patxi Francesek prestatutako traineruak aise menderatu ditu aurkariak. Deustuk eta Hondarribiak baino hiru puntu gehiago lortu dituzte tolosarrek, eta 20 segundoren aldea atera die bi traineru hauei. Laugarren sailkatu da Cabo, bi punturekin.\nBeraz, Hondarribia mailaz jaitsiko da, azken hiru urteetan kanporaketen bitartez mailari eutsi eta gero. Datorren urtean ETE ligan arituko dira, beraz, Gipuzkoarrak. Era berean, azken bi ETE ligak nagusitasunez irabazi eta iaz igoerako kanporaketan hirugarren amaitu eta gero, Tolosaldeko Arraun Klubak helburua bete du, eta datorren denboraldian lehenengo aldiz ariko da Euskotren Ligan, Arraun Lagunak, Orio eta Donostiarrarekin batera. Esan beharrik ez dago igotzea lortu duten hiru traineru horien hurrengo urteko helburua mailari eustea izango dela, baina herenegun ederki ospatu zuen lorpena.


Jazzaren pianoa, hamaika eskutara | Kultura | Berria\nJazzaren pianoa, hamaika eskutara\nPiano jotzaileak dira gailen Donostiako 56. Jazzaldian. 60 kontzertu emango dituzte zortzi agertokitan, iaz baino entzule gehiagorekin. Chucho Valdes eta La Locomotora Negra dira sarituak\nChucho Valdes pianistak Donostiako Jazzaldiaren saria jasoko du bihar. DONOSTIAKO JAZZALDIA Tamaina handiagoan ikusi\nAurtengo Donostiako Jazzaldia erdibidekoa izango da, trantsiziokoa. Antolatzaileek hori nahi lukete gutxienez. Iaz, pandemiak ekarritako etenaren ondoren, hilabete gutxian jaialdia berrasmatu behar izan zuten; orain, esperantzaz begiratzen diote datorren jaialdiari, lehenagokoen antz handiagoa izan dezakeelakoan. 56. aldi hau berezia izango da: iaz baino kontzertu gehixeago egingo dituzte: 60; agertoki gehiago izango dituzte: zortzi; entzule gehiago sartuko dira horietan; baina aurten ere ez da agertokirik egongo Zurriolako hondartzan.\nGainera, jaialdiak aro berri bat hasi du. Heinekenek babesle nagusia izateari utzi zion iaz, 23 urteren ondoren, eta hemendik aurrera Kelerrek ordezkatuko du. Hala, berriro hondartzako agertokia ipintzen dutenean, Keler Agertokia izango du izena.\nKontzertuetako edukiera mugak iazkoen antzekoak dira. Trinitate plazan 750 entzule sartuko dira, guztiak zenbakitutako eserlekuetan jarrita. Dagoeneko adierazi dute neurri murriztaileak kendu eta gero ere mantendu egingo dituztela eserleku zenbakituak; 1.500 pertsona kabituko dira orduan. Viktoria Eugenia antzokian 450 lagun sartuko dira; Kursaaleko auditoriumean, 800; San Telmo museoan, 120; eta Kursaaleko terrazetan, doako agertoki bakarretan, ia 800, iaz baino dezente gehiago. Abonamenduak agortuta daude, baita zenbait kontzertutarako sarrerak ere.\nMiguel Martinek, Donostiako Jazzaldiaren zuzendariak, aurtengoa abeslarien eta pianisten jaialdi bat izango dela esan zuen BERRIAn. Hasteko, egunero antolatu dute piano kontzertu bat San Telmon, 11:00etan. Gaur, Franco D'Andreak abiatuko du sail hori, eta haren atzetik iritsiko dira Marcin Masecki, Marco Mezquida eta Iñaki Salvador. Maseckik bi saio egingo ditu: bihar, Thelonious Monken musika berrinterpretatzen arituko da; etzi, berriz, ragtime estiloa eguneratzen.\nPianista horietako batzuk Trinitate plazako agertokira ere igoko dira. Ostiralean, Mezquidak Talismán diskoa aurkeztuko du han. Harrera oso ona izan du. Kontzertu horren ondoren ariko da Kenny Barron pianista beteranoa. Hark musikari askorekin kolaboratu izan du ia 60 urteko ibilbidean: Stan Getzekin, Freddie Hubbardekin eta Yusef Lateeefekin, besteak beste.\nIñaki Salvadorrek ere joko du Trinitate plazan, artista gonbidatu gisa, larunbatean, Noa abeslaria eta Gil Dor gitarrista laguntzen. Salvadorrek Donostiako Jazzaldiaren saria jaso zuen iaz, eta jaialdian gehien jo duen musikaria da. Haiez gain, egun horretan Naissam Jalal flauta eta nay jotzaile eta abeslariak emango du kontzertua han. Flauta europarraren eta nay arabiarraren bidez, bi mundu uztartzen ditu, bi musika tradizio.\nD'Andreak ere errepikatuko du; gaur bertan egingo ditu bi kontzertuak. Gauean, Dave Douglas tronpetista adiskidearekin batera ariko da, laukotean, bien konposizioak jotzen. Pianoa eta ahotsa, biak duoan ariko dira kontzertu horren ondoren, Cecile McLorin Salvant abeslariak Sullivan Fortner pianistarekin kantatuko baitu. Bihar, gisa bereko duo bat egingo dute Gonzalo Rubalcaba pianistak eta Aymee Nuviola abeslariak. Umetan ezagutu zuten elkar, Habanan, eta orain elkartu egin dira haien sorterriari omenaldi bat egiteko.\nIzen handiko pianista batek itxiko du Trinitate plazako egitaraua: Brad Mehldauk. Jazz pianistarik ezagunenetariko bat da; lirismoa eta erritmo bereziak nabarmendu izan dituzte haren bereizgarrien artean. Zazpigarren aldiz joko du jazzaldian, kontrabaxuak eta bateriak lagunduta. Akonpainamendu bera izango du Bill Frisell gitarristak ondoren. Inprobisatzeko gaitasun handia du hark.\nKursaaleko auditoriumean ere izango du bere lekua pianoak. Izan ere, larunbatean, Giovanni Guidik omenaldi bat egingo dio Leandro Barbieri Gato saxofonistari. Seikotean ariko da.\nAreto hori, hala ere, ahotsen aretoa izango da oroz gain. Horren erakusle dira Jose Jamesek, Buikak eta Silvia Perez Cruzek emango dituzten kontzertuak. James taldearekin ariko da, jazza, bluesa, hip-hopa, soula eta drum and bassa nahasten, ohi duen moduan. Buikaren ahots bereziak jantziko du eragin askotarikoak nahastuta sortu duen musika: soukousa, makossa, afro beata, rhythm and bluesa... Perez Cruzek iaz jo zuen jazzaldian, azken urtean beste kontzertu batzuk eman ditu Donostian, eta itzuli egingo da berriz ere. Entzuleen artean ikusmira handiena sortu duten kontzertuetako bat da harena, gainera. Iaz kaleratu zuen Farsa (género imposible) diskoa aurkeztuko du, horretarako sortutako Farsa Circus Band taldearekin batera.\nJorge Pardo flautistak eta saxofonistak enkargu berezi bat jaso du aurten: omenaldi bat egitea iragan otsailean hil zen Chick Corea pianistari. Pardok maiz jo izan zuen Corearekin, Juan Jose Heredia Niño Josele gitarrista flamenkoak lagunduta, besteak beste. Biek prestatu dute Mi querido Chick emanaldia Kursaalerako.\nLa Locomotora Negra talde katalan amateurrak 50 urte bete ditu aurten. Boskote bat zen hasieran, baina hazi egin da urteekin, eta hamazazpi kideko big band bat da egun. Urteurrenean bertan erabaki dute taldea uztea, eta jazzaldiak agur bira baliatu du taldeari saria emateko. Aurretik, bi aldiz izan dira Donostiako Jazzaldian: 1977an eta 2005ean. Gaur emango dute kontzertua, 12:30ean, Viktoria Eugenian.\nChucho Valdes 2003an izan zen Donostiako Jazzaldian; hain zuzen, Bebo Valdes aitak jaialdiaren saria jaso zuenean, harekin batera jotzen. Hemezortzi urteren ondoren, hark jasoko du saria. Jazz afro-kubatar modernoan eragin handia izan du Chucho Valdesek. Ia 60 urte daramatza jotzen, Irakere taldearekin nahiz bere kasa, eta hainbat sari jaso ditu. Bihar gauean emango du kontzertua, laukotean, Trinitate plazan.\nEuskal musikariak Kursaaleko terrazetan programatu dituzte, Frigo eta Guuk guneetan. 25 taldek joko dute han, eta Euskal Herrikoak dira gehienak. Horietako batzuk dira Asier Ardaiz tronpetistaren taldea, Alberto Arteta saxofonistaren Laurok taldea, Hutsun txalaparta bikotea eta J.E.L. jazz hirukotea, Sara Azurza abeslariaren taldea, Swingtronics swing taldea, Sara Mansilla abeslari eta gitarristaren taldea eta Les Fous ahots hirukotea.\nViktoria Eugenian, zortzi taldek joko dute SGAE fundazioarekin lankidetzan antolatutako Jazzeñe zikloaren barruan.\nDonostiako Jazzaldiak Internet bidez emango ditu jaialdiko hemezortzi kontzertu, zuzenean. Iaz egin zuten hori lehenengoz, eta 70.000 entzule inguruk ikusi zituzten emanaldiak jazzaldiaren Youtubeko kanalaren bidez. Aurten, Viktoria Eugeniako kontzertu guztiak emango dituzte, baita Trinitate plazakoak ere, Mehldaurena izan ezik.


barren.eus - Aiastiari eskainitako 'Herri Txiki' saioaren atalak audientzia datu "bikainak" izan ditu\nZuhaitz Gurrutxagak bere jaioterrian, Aiastian, agurtu zuen domekan Herri Txiki, Infernu Handi telebista saioko denboraldia. Eitbk jakinarazi duenez, atalak harrera "bikaina" izan zuen: %7,3ko audientzia zatia bereganatu zuen eta euskaldunen artean nagusi izan zen %18,4ko kuotarekin. Gainera, 153.000 ikus-entzuleko audientzia metatua lortu zuen Euskadin eta eragin eremuan.\nAmaitu berri dena, saioaren denboraldirik ikusiena izan da: %5,6ko audientzia zatia eta euskaldunen %14,3ko kuota bereganatu ditu bataz beste. Hau da, euskaldunen artean lidergoa mantendu du domekero. Atalik ikusiena 2018ko otsailaren 11n Agurain herriari eskainitako izan zela jakinarazi dut telebista publikoak. Atal honek %8,1eko audientzia zatia eta euskaldunen arteko %21,2ko kuota eskuratu zituen.\nZuhaitz Gurrutxagak auzokideetaz, lagunetaz eta familiaz oso harro dagoela idatzi du sare sozialetan, bere sorlekuari eskainitako atalaren harira. Saioa "opari bat" izan dela beretzat esan du.\nAudientzia datuak ere aipatu ditu: "90 Herri txiki-ren ostean, eskerrak eman besterik ezin dugu egin saioa jarraitzen duzuen ikus-entzule guztioi. Milesker bihotzez", idatzi du Twitter-en.\nIkusi hemen osorik: Aiastiari eskainitako atala.


Frantziako udal hauteskundeak: ezkerrari bidea erakutsiz - Galde\nPor: Maite Iturre\nGalde 30, 2020/udazkena. Maite Iturre.-\nInork gutxik uka dezake Frantziako azken udal hauteskundeak V. Errepublikaren berezienak izan zirela, hainbat arrazoi tarteko. Abstentzioak orain arteko goia jo zuen, ekologistek garaipen handia lortu zuten eta Macron presidentearen La République en Marche (LREM) alderdiak porrot egin zuen.\nHauteskundeen lehen zein bigarren itzulian parte-hartzea inoizko apalena izan zen, (%44,66a eta %41,6a hurrenez hurren), aurreko hauteskundeak baino 20 puntu inguru baxuagoa. Gainera, jaitsiera hori hirietan izan zen nabarmenagoa landa eremuan baino. Abstentzioa errekorra izanaren arrazoiak askotarikoak izan ziren, egiturazkoak zein koiunturalak. Batetik, bada epe luzeko parte-hartzearen gainbehera hauteskunde ezberdinetan, herritarrek politikagintzarekiko sentitzen duten atxikimendua galtzearen ondorioz, batzuetan “degagisme” jarrerak aldarrikatzeraino iristen dena. Bertzetik, koiuntura arrunt baldintzatzaileetan burutu ziren bozak. Lehen itzuliaren bezperan, Philippe lehen ministroak COVID-19aren aurka borrokatzeko neurri zorrotzak iragarri zituen, etxealdia aginduz baina aldi berean hauteskundeak mantenduz. Horrek nahasmendu nabaria eragin zuen herritarrengan. Lehen itzuliko emaitzak mantendu ahal izateko epemuga legalaren muturreraino atzeraturik, eta osasun egoerak baldintzaturiko ez-ohiko kanpaina eginik, bigarren itzulian COVID-19aren beldurrari interes eza gehitu zitzaion. Ez dago jakiterik abstentzioan geratu zirenak nortzuk izan ziren eta zergatik egin zuten. Hortaz, zaila da erratea emaitzak zein puntutaraino irakurgarriak diren. Alabaina, eta horren guztiaren ondorioz, bozen emaitzak direnak izanik, haien gaineko interpretazioak zuhurtziazkoa izan behar du halabeharrez.\nEuropar hauteskundeetan lorturiko hirugarren postuak markatu zuen gorakadari eutsi zioten ekologistek (EELVkoek zein afiliazio-gabeek), hautagai ezezagunak aurkeztu arren. 2014tik agintzen zuten Grenoble atxiki eta Marseilla eta Lyonez gain (Frantziako bigarren eta hirugarren hiriak) bertze hiri nagusi eta hainbat hiri ertainetan ere irabazi zuten. Hala, bertzeak bertze, Estrasburgo, Bordele, Poitiers, Besançon eta Tours egonen dira auzapez ekologisten gidaritza pean hurrengo sei urteetan. Gainera Bordele edo Marseillako kasuetan, garaipenak boterean hamarkadak zeramatzan eskuinak irtenarazteko balio izan zuen. Aldiz, gutxigatik ez zituzten Okzitaniako Tolosa edo Lille eskuratu. Eta ezin ahantzi Alderdi Sozialistaren (PS) Anne Hidalgok Pariseko agintaldia berritu zuela ekologisten eta komunisten babesari esker, ingurumena ardatz izan duen kanpaina baten ondotik.\nOrokorrean, PSk Hollanderen agintaldiaren ondoko deskonposizioa geldiaraztea lortu zuen, eta aliantza azkarrak burutu zituen berdeekin. Aldiz, PCFko komunistek emaitza txarrak izan zituzten, Pariseko lehengo “gerriko gorria”n gibelerat eginez, Liberazio garaitik haien eskuetan zegoen Saint-Denis-eko gotorlekua galtzeraino.\nEskuinaldean, Les Republicains-k (LR) eutsi zioten, 9000 biztanle baino gehiagotako herri eta hirien %50a baino gehiago gordez, baina Marseille, Bordeaux eta Perpignan hiri inportanteak galduz. Le Pen-en Rassemblement Nationalek (RN) emaitza eskasak lortu zituen, Perpignango auzapezgoa eskuratu arren.\nMacronen LREMk egundoko zaplaztekoa jaso zuen: bere izena erabilita ez zuen lortu ezta garaipen bat ere hiri garrantzitsu batean. Philippe lehen ministroak Havren irabazi zuen, bai, baina independiente gisa, eta Bayrouk Paueko auzapezgoan mantendu zen Modem bezala. Presidentetzan den alderdi batek halako porrota pairatzen duen lehen aldia da. 2017an bozen %66,1a lortu arren, hitzordu garrantzitsu honetan Macronek ez zuen lortu bere proiektua lurraldean ainguratzea. Are okerrago, toki gehienetan eskuinerat kulunkatu zen, LRen hautagaiak babestuz.\nIpar Euskal Herriari begira, berritasun nagusia Lapurdi Hegoaldean ezkertiar eta abertzaleen zerrenden aitzinatzea izan da. Frantzia mailan gertatu denaren antzera, ezkertiar, ekologista eta, gurean abertzaleen aliantzek fruituak eman zituzten: Ziburu, Urruña, Itsasu eta Uztaritze esku abertzaleetan geratu dira, eta Senpere edo Hendaian, abertzaleen sostengua funtsezkoa izan da. Barnealdeko herri nagusietan halakorik gertatu ez den arren, oro har, zerrenda abertzaleek hozka bat igo zuten. Aldaketa soziologikoa eta borroka armatuaren amaierak irekitako aukerak baliaturik duela hainbat urte lantzen hasi zen estrategia emankor gertatzen ari da. Zerrenden aniztasun eta irekierak eta posibilismoan oinarrituriko aliantzen lanketak lehendabizi hautetsi abertzaleak herriko etxeetan sartzea lortu zuten, eta ondotik, eginiko lanak ordezkaritza emendatzeko aukera eman du. Honek guztiak indar politiko frantsesak abertzaleen garrantzia kontuan hartzerat eramaten ditu, eta ondorioz, haien zenbait aldarrikapen eta proposamen gauzatzeko bide ematen du.\nKorsikan ere abertzaleek antzeko logikako aliantzetan oinarriturik aitzin egin zuten. Herri txikiagoetatik haratago, Bastian eta Porto Vecchion (irlako bigarren eta hirugarren hiriak hurrenez hurren) nagusitu ziren. Simeoni Korsikako presidentearen Femu a Corsica alderdi autonomistak Bastiako auzapezgoari eutsi zion; hiri horretan sustraitzeko xederako biziki lagungarri izanen dena. Bertzalde, hegoaldeko Porto Vecchion, Korsikako Nazioaren Alderdiak (PNC) alkatetza eskuratu zuen, Korsikako Asanbladaren presidentea den Talamoniren Corsica Liberako independentistekin aliantza eginik.\nIrlan zein geurean lorturiko emaitza on hauek heldu den urteko martxoan eta abenduan izanen diren departamendu eta erregio hauteskundeetan abertzaleek segitu beharreko estrategiaren inguruko eztabaida pizten du, hurrengo hilabete hauetan ebatzi beharko dena eta oihartzun handiagoa izanen duena. Izan ere, hitzordu horiek 2022ko presidentetza hauteskundeetarako bidea prestatzeko gakoak izanen dira.\nGauzak horrela, udal hauteskunde hauek berritasun zein galde-ikur nabarmenak utzi dituzte. Biharamuneko lerroburu gehienak “olatu berde” bati buruz mintzo ziren. Zalantzarik ez da berdeen emaitzak historikoak izan direla, baina gogoan atxiki behar da hori posiblea izan dela ezkerreko indarrekin eta herri mugimenduekin eginiko aliantzei esker, kasu batzuetan PSren kalterako. Halakorik lortu ezak hauteskundeak galtzea ekarri du, Havren bezala. Gainera, irabazitako hiriek lurralde-desoreka erakusten dute: boz ekologista hiri ertain eta handietan, Alemaniarekiko mugan eta Rhone-Alpes eskualdean kontzentratu da. Horretaz gain, nagusitasun handiagoa lortu du hiri eremuetan landa eremuetan baino.\nAlta, ez da zalantzarik ingurumenari buruzko kezka nabarmen hasi eta zabaldu dela, menturaz koronabirusaren pandemiak lagundurik. Zentzu honetan, erran daiteke ekologistena hauteskunde garaipena baino garaipen kulturala izan dela. Gizartearen sektore zabaletan azaleratzen ari da ingurumen-kontzientzia. Ondorioz, alderdi politiko ezberdinak beren programetan gaia modu batean edo bertzean barneratzen ari dira, aunitzetan “green washing” operazio hutsa bada ere. Hortik heldu dira hainbat konpondu ezinezko kontraerranez beteriko proposamenak, Macronen alderdiko batzuen “kapitalismo ekologikoa eta soziala” (!) kasu.\nPSren hondoratzea, eskuinaren emaitza ahulak eta Macronen garaipena zirela eta, 2017an ezker-eskuin ardatzaren desitxuratzeari buruz aunitz solasten hasi zen. Hauteskunde hauek erakusten dute ardatz horren berrosaketa eta berrantolaketa gertatzen ari direla. Une honetan, EELV ezkerreko motorra dela baiezta daiteke. Izan ere, ikusi denez, konbinazio irabazlea ezkerra berdeekin eta berdeak ezkerraren aitzinean izan da. Horretaz oharturik, PSren lehen idazkariak adierazi zuen 2022ko presidentetzarako hauteskundeei begira sozialistak prest liratekeela bloke sozial-ekologistak irudikatzen duen hautagaia sostengatzeko, edozein delarik bere jatorri politikoa. Alderdiak jada hitzordu horri begira daude, baita Presidenteak berak ere.\nIzan ere, Phillipek Havreko auzapezgoa eskuratu izanak duela hainbat hilabete egin nahi zuen aldaketa burutzeko parada ederra eman zion Macroni. Jaka horien krisialdiak, erretreten erreformak eta horren kontestazioak zein osasun-krisiak bien arteko desadostasunak areagotzea eragin zuten. Philippek nahiko irudi publiko ona mantendu izan du Macronena azkar okertzen joan den bitartean. Horrela, hauteskundeen ondoren agintaldiko azken bi urteei begirako gobernuaren erreforma egin du. Jean Castex, ENAko elite politiko-administratiboaren kidea, Kontu Auzitegian arituriko goi-funtzionarioa, Ipar Kataluniako Prada de Conflenteko eskuineko auzapeza eta katalan hiztuna izan da hautatua. Azken bi datu horiek gobernurat periferiekiko sentiberatasun berezia eraman nahi izan dela pentsarazi lezakete bat-batean, baina zenbait adierazpenetatik haratago, momentuz ez da suposizio hori oinarritzeko datu objektiborik.\nArgi dirudi Macronek lehen ministroa aldatu duela, baina ez bere politika. Mugimendu honen bidez batetik, bere grabitate zentroa eskuinean errotzen ari da. Izan ere, Castex bera bezala, zuzen-zuzenean Eliseotik hainbat kargutarako izendatu dituen pertsonak Sarkozyrekin agintean ibilitakoak edo bere hurbilekoak dira. Bertzetik, Castexek Phillipek baino profil teknikoagoa duela ikusirik, ez da dudarik Macronek bere buruarengan botere efektiboa kontzentratzen segitu nahi duela, hiperpresidentzialismoa elikatuz. Udal hauteskundeen irakaspenak aintzat hartuz, honen guztiaren irakurketa bakarra da bere apustua LRen espazioa fagozitatzea dela. Lortuko ote duen, eta karguan segitzeko aski izanen ote zaion ikusteke daude. Ezkertiar, ekologista eta abertzaleen esku egonen da neurri handi batean. Udal hauteskundeek aurre egiteko bidea erakutsi dute: garai bateko Gauche Plurielleren (Ezker Anitza) antzeko bide hori urratzen ikasten hasi beharko dute orain belaunaldi berriek.\nPolitologoa, nazioarteko harremanetan aditua


MARTXOAK 8: Emakumeontzat aukera berdintasuna prekarietatearen kontra – LabCaf\nHome/albisteak/MARTXOAK 8: Emakumeontzat aukera berdintasuna prekarietatearen kontra\nMartxoaren 8an, zortzi baino hamaika arrazoi ditugu emakumeok berriz ere kalera atera eta gure ahotsa ozen azalarazteko. Izatez, oraindik ere ugariak dira emakumeok gure bizitzaren esparru ezberdinetan pairatu beharreko diskriminazioak, eta hainbatetan aldarrikatutako aukera berdintasunetik urrun jarraitzen dugu.\nEgun indarrean den sistemak, esparru pribatuan egiten diren etxeko lanen zein zaintza lanen erantzukizuna emakumeon gain kokatzen jarraitzen du. Hori bai, sistemaren biziraupenerako ezinbestekoak diren lan horiei inolako aitortzarik eman gabe, jendarteari zein ekonomiari egiten dioten ekarpenaren aurrean ezikusiarena eginez. Asko dira eredu horren baitan eroso sentitzen diren gizonezkoak ere, dituzten pribilegioei heldu eta erantzunkidetasunean aurrera urratsak emateko prest ez daudenak. Ardura horiek nagusiki emakumeen gain egotea ez da bidezkoa, eta gainera, lan mundurako sarbidea oztopatu egiten digute emakumeoi; lan merkatuan sartzea lortzen dugunean ere, erabat baldintzatuta gaude.\nEgungo sistemarentzat emakumeak lan munduan egotea subsidiarioa da, bigarren mailakoa, gure lana gizonezkoen lanaren osagarri gisa ulertzen baita. Hala, aitortzarik txikieneko eta lan baldintzarik prekarioeneko enplegura bideratzen gaituzte. Emakumeok prekarietatera eta pobreziara kondenatu nahi gaituzte, menpeko nahi gaituzte, gure burujabetza ekonomikorako eskubidea ukatzen digute, baina emakumeok ez dugu gure borrokan etsiko.\nHierarkia harremanetan baino errespetuzko harreman justuago batzuetan oinarritutako jendarte eta sistema baten alde lan egiten jarraituko dugu, lanaren ikuspegi integrala barneratuz, lan guztien aitortza egin eta egungo sistemak ezartzen duen sexuen araberako lan banaketa gaindituko duen lan harreman eredu berria eraikitzeko. Subjektu gara, geure buruaren jabe gara eta eskubideak ditugu. Dagozkigun eskubideen alde borrokatzen jarraituko dugu. Prekarietatea gainditzeko, lanaren eta aberastasunaren banaketan aurrera egiteko, emakumeok 35 orduko lanaldiaren eta 1.200 euroko gutxieneko soldataren adarrikapenak gureak egiten ditugu.\nEmakumeon lana gizonen lanaren osagarri gisa ulertzeak emakumeak modu orokor batean lanaldi partzialetara bideratzea ekarri du. Datuak esanguratsuak dira: lanaldi partzialean diharduten langileen ia %78 emakumeak dira, eta ez eurek hala erabakita, sistemak hala ezarri dielako baizik. Emakume askok, hilabete bukaerara iristeko, lanaldi partzialeko hainbat lan egitea beste aukerarik ez dute. Horregatik 35 orduko lanaldiaren aldarrikapenaren enplegu banaketari heldu nahi diogu, emakumeoi 35 orduko lanaldia bermatuko digun enplegu duina aldarrikatzen dugu.\nOraindik ere emakume eta gizonen soldaten arteko berdintasuna lortzetik urrun gaude. Soldaten arteko arrakala nabaria da, INEk kaleratutako azken datuen arabera, EAEn emakumeen urteko soldata (azken erreferentzia 2013koa) gordinaren bataz bestekoa gizonezkoena baino 7.625 euro gutxiagokoa izan zen, eta Nafarroaren kasuan 8.484 euro gutxiagokoa. Horrek esan nahi du Hego Euskal Herrian emakumeen soldata %35 baino gehiago igo beharko litzatekeela gizonen soldatarekin parekatzeko.\nSoldata arrakala handia izateaz gain, emakumeok lan munduan ditugun lan baldintzak prekarioak dira: derrigorrezko lanaldi partzialak, lan merkatu araututik kanpo geratzen diren lanak egitera behartuak egotea etab. Ondorioz, emakumeak 1.200 euroetara heltzen ez diren lansariak jasotzea ohikoa bilakatu da. Emakumeen kasuan pobrezia erreala %6,1ean ezartzen da eta gizonen kasuan %5,5ean. Egoera honen aurrea, emakumeok ere Lanbide Arteko Gutxieneko Soldata 1.200 eurokoa izateko borrokatuko dugu, prekarieaukera berdintasuna aldarrikatuz.


Melanomaren tratamenduaren irakaspena - Elhuyar Aldizkaria\nHasiera » Jakintza hedatuz » Melanomaren tratamenduaren irakaspena\n2005/01/01 205. zenbakia\nMelanomaren tratamenduaren irakaspena\nBadira urte batzuk melanomak tratatzeko kimioterapia hutsaren ordez biokimioterapia erabiltzen dela.\nBadira urte batzuk melanomak tratatzeko kimioterapia hutsaren ordez biokimioterapia erabiltzen dela. Biokimioterapian, ohiko agenteez gain, gaixoaren sistema immunea indartzeko substantziak ematen dira. Gaixoak minbiziari aurre egiteko sistema immune indartsua izatea da helburua.\nMelanomaren gibeleko metastasia.\nT. Palomares A. Alonso-Varona\nOrain, berriz, substantzia aktibatzaile horietako batzuen eragina zalantzan dago, eta baita biokimioterapiarena berarena ere. Kimioterapiarekin alderatuta biokimioterapiak ez du gaixoaren bizitza luzatzen, eta, beraz, substantzia aktibatzaileak medikamentuetatik ezabatzeko bidean dira.\nKalterako edo mesederako?\nLeioan, ordea, 1992an jabetu ziren substantzia aktibatzaile horietako batek eragin kaltegarria zuela. Interleuzina-2 (IL-2) substantziaz ari gara. Substantzia horrek sistema immunea aktibatzen du, baina baita tumore-zelulen ugalketa ere. Ondorioz, metastasia are gehiago zabaltzen da eta gaixoak ez du onurarik lortzen.\nHori jakinda ere, Leioako ikertzaileen hautua ez zen izan substantzia hori baztertzea. Izan ere, egoki erabilita eragin positiboa izan zezakeela uste zuten; hau da, haren ekintza modulatu behar zela uste zuten.\nAzterketak hasi zituzten, IL-2 agenteak zeluletan zer prozesu eragiten dituen ikusteko. Hala konturatu ziren IL-2ak zelulen barneko glutationa (GSH) igoarazten duela, zelulen ugalketa bizkortzen duen elementua. Baina konposatu hori zelula guztietan dago, ez soilik osasuntsuetan. Horregatik zabaltzen da metastasia bera ere.\nOndorioz, IL-2 agentearen eragina positiboa izateko, minbizi-zelulen glutationa jaitsi egin behar zen beste nolabait, eta hori oxotiazolidin-karboxilatoa (OTZ) konposatuarekin lortu zuten.\nOTZ konposatuak eginbehar garrantzitsua zuen; soilik minbizi-zelulen glutationa jaitsi behar zuen osasuntsuak alde batera utzita. Hori lortzeko, ezinbestekoa da tratamendua emateko eredu egokia aurkitzea, eragina asko aldatzen baita substantzia bat beste baten aurretik edo atzetik emanda.\nHainbat urtean saiakerak egin ondoren, eredu egokia aurkitu dute ikertzaileek: lehenengo OTZ babeslea ematen da, ondoren kimioterapia-agentea eta, azkenik, IL-2a. Ez da dosi bakarra izaten, hori baino konplexuagoa da eredua, baina ordena horretan eman behar dira.\nEredu horri jarraituta kimioterapiaren arazorik garrantzitsuena, toxikotasuna, gutxitzea lortu dute gainera ikertzaileek. Horrek esan nahi du kimioterapia-dosia handitu egin daitekeela, eta, ondorioz, luzeago bizitzeko aukera izango luketela gaixoek ikerketek aurrera egiten badute. Bizi-kalitateak ere hobera egingo luke tratamendu berriarekin.\nUrtetako entseguetan frogatu dute hori guztia. Saguekin hasi ziren eta, orain, giza zelulekin ari dira lanean, in vitro saiakeretan. Guztietan emaitza positiboak lortu dituzte, eta, beraz, ondorio bat nabarmendu daiteke: substantzia bat ez da berehalakoan baztertu behar, litekeena baita substantzia bera ez baizik erabilera izatea desegokia.\nMetastasiaren tratamenduan kimioterapiako, erradioterapiako eta immunoterapiako agenteen aktibitatearen biomodulazioa tumore-zelulen eta zelula osasuntsuen aldi bereko glutation-mailaren erregulazioaren bidez.\nGlutation-mailaren modulazio selektiboa eginda, minbiziaren aurkako agenteen onura handitzea.\nTeodoro Palomares eta Ana Alonso-Varona.\nP. Bilbao, I. Garc a-Alonso, J. Gonz lez, B. Castro, M. Basterretxea, R. San Isidro.\nKirurgia, Erradiologia eta Medikuntza Fisikoa.\nMedikuntza eta Odontologia Fakultatea (Leioa).\nEHU, F.I.S, Gangoiti Barrera Fundazioa.


"Bertso, musika, antzerki" ikuskizuna - Azpeitia - uztarria.eus\n"Bertso, musika, antzerki" ikuskizuna\nUztarria.eus 2005-02-19 10:02\nIII. Erniarraitz Bertso Paper lehiaketako sarituak\nErniarraitzen V. Bertso Astearen barruan izan zen Lagun Onak M.B.ren elkartean.\nBertso Paper Lehiketako sariak banatu ziren: Xabier eta Josu Azpillaga, German Zelaia, Nekane Zinkunegi eta Silvia Etxaniz izan ziren sairtuak.\nBertso sorta osoak eskaintzen dira hemen.\nErniarraitzen V. Bertso Astearen barruan, Bertso, musika, antzerki... emanaldia izan zen atzo, ostirala, Lagun Onak M.B.ren elkartean. Ehun bat lagun bertaratu ziren.\nHiru zatitan banatu zen ekitaldia: bertso zahar musikatuetan, bakarrrizekta batean eta lehiaketako sari banaketan.\nLeire Ostolaza eta Ander Urbieta bertsolariek, hiru gitarra jolek lagunduta, bertso zaharrak abestu zituzten aurrena. Otañorenak, Txirritarenak, Lazkao Txikirenak, Rufino Iraolarenak... Bertso zahar mordoa, ezagunak batzuk eta ezezagunagoak beste batzuk.\nHerritarrei dagokienez, Xebastian Lizaso eta Imanol Lazkanok Ordizian egindako bapateko bertso saio bat gogoratu zuten, Lazkano berak idatzitako beste sorta bat, German Zelaiak duela bi urte ipinitakoak eta Joxe Agirrek baserri munduari buruz jarritako bertso sorta bat ere bai.\nSorpresa: Imanol Lazkanoren bakarrizketa\n"Sorpresa txiki bat", "ustekabeko atsegina" egongo zela iragarrita zuten antolatzaileek, eta halaxe izan zen.\nSorpresa hura, Imanol Lazkano zen. Telebistako programa arrakastatsu batzuk modan ipini duten formatura egokitu zuen bere jarduna: gai bat hartu eta hogei bat minututako bakarrizketa egin zuen.\n"Esperimentu hartan parte hartzeko bere ausardia barkatzeko" esanez hasi zen Lazkano, eta ondoren bakarrizketaren gaia zen izango zen argitu zuen: "komuna, etxe guztietan daukagun txoko hori". Handik aurrera txiste, pasadizo, erreferentzia eta gertaerez osatutako kontakizuna, ixildu ere egin gabe. Jendea farrez, eta gustora.\nBertsotan ezezik, hizketan ere etorri haundikoa dela erakutsi zuen gaur bertan (larunbata) Bertsozale Elkarteko lehendakaritza utziko duen Lazkanok\nBukatzeko, Erniarraitzen antolatutako III. Bertso paper lehiaketako sari banaketa izan zen, Laxaro Azkuneren eskutik. Irabazleek, bertsoak abestu zituzten, saria jasotzearekin batera.\nHona hemen irabazle guztien bertso-sortak eta sariak:\nA maila: 18 urtetik beherakoak\nNekane Zinkunegi (Errezil). Honako gaia hartu zuen Nekanek sorta idazteko: Gaur 15 urte bete ditut, orain arte gurasotzat eduki ditudan pertsonek ume adoptatua naizela esan didate. Saria, 100 euro. Bertso sorta osoa (pdf formatua)\nSilvia Etxaniz (Azkotia). Amona batek bere bilobari 2092an izeneko bertso sortarekin. Etorkizunean kokatutako bertso sorta aurkeztu zuen Etxanizek. Saria, 50 euro. Bertso sorta osoa (pdf formatua)\nA maila: 18 urtetik gorakoak\nXabier eta Josu Azpillaga anaiak (Azpeitia). Zapatu gau batean izeneko bertso sortarekin, zapatu gau bateko parranda berezi baten gorabeherak kontatzen dituzte. Saria, 200 euro. Bertso sorta osoa (pdf formatua)\nGerman Zelaia (aizarnarra, Azpeitian bizi da). Hauteskundeak direla-eta idatzitako Berriro!! izeneko bertso sortarekin. Saria, 100 euro. Bertso sorta osoa (pdf formatua)\nGaueko 12ak pasa ondoren amaitu zen musikaz eta bertsoz bukatutako gaubela.


Zuk zeuk erabaki noiz geratu nahi duzun haurdun, ez zure adinak - gurean.eus \nZuk zeuk erabaki noiz geratu nahi duzun haurdun, ez zure adinak\nOSASUNA | 2017-11-07 08:40\nEgun batean, ginekologoarengana joan zara, kosta egiten ari zaizu-eta haurdun geratzea, eta medikuak esan dizu zure obulu-erreserba baxu dagoela. Hau da, zure ugalkortasuna murritza da, eta murriztuz doa hilabetez hilabete. Baina... 35 urte besterik ez duzu eta?\nEspainian hiru emakumezkotik batek uste du 45 urtera arte ama izan daitekeela modu naturalean. Errealitatea oso bestelakoa da.\nEmakumezkoak obulu-kopuru finitu batekin jaiotzen dira, kopuru hori murriztuz doa ziklo menstrual bakoitzeko, eta menopausiarekin guztiz agortzen da. 25 urterekin, ziklo bakoitzeko %25eko aukerak daude haurdun geratzeko; 30ekin, %22ra jaisten da; 35ekin, %12ra; eta 40rekin, %5era.\nAdituek diote haurra izateko adin biologiko egokia 30 urtetik behera dagoela; eta amek, aldiz, gero eta beranduago erabakitzen dute umea izatea.\nAmatasuna atzeratzeak arazoak ekar ditzake, eta ez dago horren gaineko kontzientziazio errealik. Horrez gain, ez dira oso ezagunak zientziak eskaintzen dituen aukerak ugalkortasuna babesteko eta etorkizunean buruhausterik ez izateko.\nObuluak izozteko teknikaren bidez –obozitoen bitrifikazioa–, emakumezkoen ugalketa-gaitasuna atzeratu egin daiteke, haiek nahi duten beste. Zuatzu Klinikan urteak daramatzagu egiten, arrakasta handiz.\n30 urte baino gehiago badituzu eta etorkizunean ama izan nahi baduzu, etorri guregana eta informatu egingo zaitugu.\nEz dizugu esan nahi berandu zatozela. Ama izateko garaiz zabiltzala esan nahi dizugu, zuk nahi duzunean.\n25 eta 35 urte bitartean, emakumeen ugalkortasuna %50 murrizten da.


Uneko orriko gelaxkak babesten ditu, inork aldatu ez ditzan.\nHautatu Tresnak - Babestu orria aukera Babestu orria elkarrizketa-koadroa irekitzeko. Hor orrien babesa zehaztu daiteke, pasahitzarekin edo pasahitzik gabe, eta orriko zein elementu babestuko den hautatu daiteke.\nAukeratu Tresnak - Babestu orria.\nAukeratu Editatu - Gelaxka-babesa orriaren babesa aktibatzeko uneko gelaxka-babesaren ezarpenekin.\nGelaxkak gehiago editatzea eragozteko, Babestua kontrol-laukiak hautatuta egon behar du Formatua - Gelaxkak - Gelaxka-babesa orri-fitxan edo Gelaxken formatua laster-menuan.\nBabestu orri hau eta babestutako gelaxken edukia\nMarkatu kontrol-lauki hau orriaren eta gelaxka-edukien babesa aktibatzeko.\nPasahitza / Berretsi\nPasahitz bat sartzea ahalbidetzen du, orrian baimenik gabe aldaketak egitea eragozteko. Berretsi lehen koadroan sartutako pasahitza.\nBaimendu orri honetako erabiltzaile guztiei:\nHautatu erabiltzaile-ekintzetatik babestuko diren elementuak:\nHautatu babestutako gelaxkak: Markatu kontrol-lauki hau babestutako gelaxkak hautatu ahal izateko. Kontrol-laukia markatu gabe badago, ezin dira babestutako gelaxkak hautatu, kurtsorea ezin da sartu babestutako barruti batean.\nHautatu babestu gabeko gelaxkak: Markatu kontrol-lauki hau babestu gabeko gelaxkak hautatzeko. Kontrol-laukia markatu gabe badago, erabiltzaileak ezin izango ditu hautatu babestu gabeko gelaxkak, kurtsoreak ezin izango du sartu babetu gabeko gelaxka edo barruti batean.\nTxertatu zutabeak: Onartu zutabeak txertatzea orria babestuta dagoenean ere bat. Kontun izan zutabeak txertatzea gaituta dagoenean, zutabeak txertatuko diren barrutian babestutako gelaxkak badaude horiek desplazatu egingo direla txertatzearen ondoren. Zutabe txertatu berrietako gelaxkek barrutiaren babes-propietatea hartuko dute: gelaxka berria barruti babestu batean badago, gelaxka babestuta geratuko da, eta babestu gabeko barruti batean badago, gelaxka ere babestu gabe geratuko da.\nTxertatu errenkadak: Onartu errenkadak txertatzea orria babestuta dagoenean ere bat. Kontun izan errenkadak txertatzea gaituta dagoenean, errenkadak txertatuko diren barrutian babestutako gelaxkak badaude horiek desplazatu egingo direla txertatzearen ondoren. Errenkada txertatu berrietako gelaxkek barrutiaren babes-propietatea hartuko dute: gelaxka berria barruti babestu batean badago, gelaxka babestuta geratuko da, eta babestu gabeko barruti batean badago, gelaxka ere babestu gabe geratuko da.\nEzabatu zutabeak: Onartu zutabeak ezabatzea. Kontuan izan zutabeak ezabatzea babestu gabeko gelaxketan soilik onartzen dela.\nEzabatu errenkadak: Onartu errenkadak ezabatzea. Kontuan izan errenkadak ezabatzea babestu gabeko gelaxketan soilik onartzen dela.\nBabesik gabeko gelaxkak edo gelaxka-barrutiak babestutako orri batean konfigura daitezke Tresnak - Babestu orria eta Formatua - Gelaxkak - Gelaxka-babesa menu-aukerak erabiliz:\nHautatu babestu gabe egongo diren gelaxkak\nHautatu Formatua - Gelaxkak - Gelaxka-babesa fitxa. Hautatu Babestua kontrol-laukia, eta egin klik Ados botoian.\nTresnak - Babestu orria menuan, aktibatu orriaren babesa. Une horretatik aurrera, 1. urratsean hautatutako gelaxka-barrutia bakarrik editatu ahal izango da.\nBabestu gabeko area bat babesteko:\nHautatu babestuko diren gelaxken barrutia.\nFormatua - Gelaxkak - Gelaxka-babesa fitxa-orrian, markatu Babestua koadroa.\nAukeratu Tresnak - Babestu orria menua. Lehenago editagarria zen barrutia orain babestuta egongo da.\nOrriaren babesak orriko fitxaren testuinguruko menuari ere eragiten dio pantailaren behean. Ezabatu eta Aldatu izena komandoak ezin dira hautatu.\nOrri bat babestuta badago, ezingo duzu gelaxka-estilorik aldatu edo ezabatu.\nBabestutako orria edo gelaxka-barrutia ezin da gehiago aldatu babesa berriro kendu arte. Salbuespen bakarra Tresnak - Babestu orria elkarrizketa-koadroan zutabeekin eta errenkadekin lan egiteko dauden salbuespenak dira. Babesa desgaitzeko, aukeratu Tresnak - Babestu orria komandoa. Pasahitzik ezarri ez bada, orriaren babesa berehala desgaituko da. Orria pasahitzarekin babestuta badago, Kendu babesa elkarrizketa-koadroa irekiko da, pasahitza sartu ahal izateko.\nAurretik gorde badira, babestutako taulak berriz gorde ahal izateko, Fitxategia - Gorde honela erabili behar duzu.\nLana oso-osorik babesteko, Tresnak - Babestu orria eta Tresnak - Babestu kalkulu-orriaren egitura aukerak konbina daitezke, pasahitz-babesa barne. Dokumentua irekitzea debekatzeko, Gorde elkarrizketa-koadroan markatu Gorde pasahitzarekin koadroa Gorde botoian klik egin aurretik.\nTitle is: Orria babestea


LEGE OHARRA - Open House Bilbao\nOPEN HOUSE BILBAO orrira sartzeak edota erabiltzeak ERABILTZAILE izaera ematen du. ERABILTZAILEAK sarrera edota erabilera momentutik hemen ageri diren Erabilera Baldintza Orokorrak onartzen ditu. Aipatutako baldintzak ez daude lotuta momentu jakin batean bete beharrekoak izan daitezken Kontratazio Baldintza Orokorretara.\nopenhousebilbao.org webguneek informazio, zerbitzu programa eta datu (hemendik aurrera “edukia”) ugari jartzen ditu eskuragai interneten. Eduki guzti hori eskuragai du ERABILTZAILEAK eta bere jabe BITARTEAB& Architecture + Digital Design eta OPEN HOUSE BILBAO dira. ERABILTZAILEAK bere gain hartzen du orriaren erabileraren erantzunkizuna. Erantzunkizuna zerbitzu edota datu batzuetara heltzeko beharrezkoa den erregistrora ere zabaltzen da. Erregistro horretan ERABILTZAILEAk benetakoa eta zilegia den informazioa emateko erantzunkizuna izango du. Erregistro hori dela eta ERABILTZAILEARI pasahitz bat eman ahal zaio, non ERABILTZAILEAK hitz ematen duen pasahitz horren erabilera egoki eta isilpekoa emango diola. ERABILTZAILEAK adierazten du OPEN HOUSE BILBAO-ek eskaintzen duten eduki eta zerbitzuen erabilera egoki bat egingo duela, inolaz ere ez erabiliz ondorengo ekintzetarako, deskribatutako ekintzak ez izanik inolako muga gainontzeko ekintza ilegal edo desgeokietarako (i) legez-kanpoko ekintza edo intentzio txarrekoetan edota ordena publikoaren kaltetan; (ii) eduki edo propaganda arrazista, xenofobo, pornografiko, terrorismoaren apologia edo giza eskubideen aurkakoak; (iii) kalteak eragin OPEN HOUSE BILBAO-en sistema fisko eta logikoetan, baita bere hornitzaile edo gainontzeko pertsonak virus informatiko edo bestelako sistemen bitartez; (iv) beste erabiltzaileen kontuetan sartu edo sartzen saiatzea, beraien mezuak manipulatu edo eraldatuz. OPEN HOUSE BILBAO-ek iruzkin eta ekarpen oro kentzeko eskubidea gordetzen horretarako arrazoiak ikusten baditu. Hala eta guztiz ere, OPEN HOUSE BILBAO ez dira inolaz ere bertako ERABILTZAILEAK web orriko tresnen bidez egin ahal dituzten iruzkin edo ekarpenen erantzule egingo.\nWWW.OPENHOUSEBILBAO.ORG webgunean formulario ezberdinen bitartez datu pertsonalak biltzen dira. Abenduaren 13-ko 15/1999 Izaera Pertsonaleko Datuen babes (gaztelerako inizialekiko LOPD) Lege organikoa aintzat artuta, erabiltzaileei informatzen zaie ematen dizkiguten datu guztiak OPEN HOUSE BILBAO-ek sortu, kudeatu eta bere erantzunkizunean izango duen fitxategi batera gehituak izango direla. Beti mantenduko dira zure datuen konfidentzialtasuna eta soilik eskainitako zerbitzuen kudeaketarako, zure eskakizunak betetzeko, jarduera administratiboak garatzeko eta informazio tekniko edo komertziala bidaltzeko erabiliak izango dira. Momentu oro zure datuetara sarrera, aurkaritza, zuzenketa edo deuseztapenerako eskubidea izango duzu mezu bat igorriz shopitartean.es helbidera.\nOPEN HOUSE BILBAO bere baitan edo lagapen-hartzaile modura webgunean ageri diren jabetza intelektual eta industrial guztien jabe da, baita bertan dauden elementu guztienak (adibide modura, irudiak, soinuak, audioak, bideoak, software edo testuak; marka edo logotipoak, kolore konbinaketak, egitura eta diseinuak, erabilitako gai sorta, bere funtzionamendu, sarrera eta funtzionamendurako beharrezkoak diren ordenagailu programak, etab.). Eskubide guztiak gordeta. Jabetza intelektualeko legearen 8 eta 32.1 parrafoak aintzat hartuz debekatuta gelditzen da webgune honen eduki oso edo beronen zati baten helburu komertzialekin eginiko erreprodukzioa edozein motatako euskarritan eta edozein bide teknikoen bidez OPEN HOUSE BILBAO-en baimenik gabe. ERABILTZAILEAK hitz ematen du OPEN HOUSE BILBAO-en esku dauden jabetza intelektual eta industrialen eskubideak errespetatuko dituela. ERABILTZAILEAK ezingo du OPEN HOUSE BILBAO-en webgunean egon daitezkeen edozein babes dispositibo edo segurtasun neurri kendu, aldatu, saihestu edo eraldatu. ERABILTZAILEARI derrigortzen zaio webgune hau eta bere eduki eta zerbitzuak modu zuzen batean erabiltzea, beti ere legeak agintzen duen moduan eta ohitura eta usadioen legez, baita baldintza orokor hauek ezartzen duten modura. Espreski debekatzen zaio ERABILTZAILEARI webgune honen legez kanpoko erabilera egitea baita OPEN HOUSE BILBAO-en irudi marka edota izaerari kalterik egin diezaioken inolako ekintza garatzea. ERABILTZAILEAK erantzun beharko du baldintza hauetan azaldutako betebeharren bat behar den bezala ez betetzeak OPEN HOUSE BILBAO-i sortu ahal dizkion edozein motatako kalteren aurrean. OPEN HOUSE BILBAO-k bere baitan gordetzen du akzio legalak hartzea bere eskubideak bermatzeko helburuz.\nOPEN HOUSE BILBAO-ek ez du beragan inolaz ere hartzen, naiz eta ekiditeko hartu ahal diren neurrik guztiak hartzea ziurtatzen den, edukien akats edo gabeziak, gunearen erabilgarritasun ezak edota edukiek izan ditzaketen virus edo programa maltzurrek sor ditzaketen kalteen erantzukizunik.\nOPEN HOUSE BILBAO-ek edozein momentutan eta abisurik eman beharrik izan gabe, webgune honen gain egokiak iruditzen zaizkion edozein eraldaketa mota, bai eduki eta zerbitzuetan zein gunearen itxura edo erabilgarritasunean, egiteko askatasun eskubidea dute.\nopenhousebilbao.org webguneek interneteko bezte gune batera esteka edo hiperestekarik izan ezkero OPEN HOUSE BILBAO-k ez du inolako kontrolik izango leku hauen edo beraien edukien gain. OPEN HOUSE BILBAO-k ez du inolaz ere erantzukizunik izango gune hauek izan ditzaketen edukien inguruan, ez eta ez du ziurtatzen erabilgarritasun teknikoa, kalitatea, fidagarritasuna, zehaztasuna, irekitasuna, egiatasuna, baliagarritasuna eta konstituzionaltasuna esteka horiek edo interneteko bezte leku batzuek izan ditzaketen edukietan. Esteka edo hiperesteka hauek izateak ez du esan nahi inolako elkartasunik, bateratzerik edo elkarlanik dagoenik leku horien jabeekin.\nopenhousebilbao.org webguneko erabiltzaileei jakinarazten zaie, Uztailak 11-ko 34/2002 Informazioaren eta merkataritza elektronikoko sozietateen zerbitzuen legeari eta bera eraldatzen duen Abenduaren 28-ko 56/2007 legeak aintzat hartuz, ez ziela inolako publizitaterik edota jakinarazpen komertzialik bidaliko ez e-postaz ezta bestelako bide elektronikoen bitartez beraien baimena lortu gabe.\nOPEN HOUSE BILBAO-ek publizitate bidalketarik gauzatuko balu, modu egoki batean adieraziko da bere publizitate izaera. Ala eta guztiz ere, ERABILTZAILEAK ez badu nahi jaso infomazio komertzial hori shopitartean.es e-postara idatziz adierazi ahal du.\nOPEN HOUSE BILBAO-ek Erabilera Baldintza Orokor hauek betetzen ez dituen orori ohartarazi edo jakinarazi behar izan gabe webgunera edota bertako zerbitzuetara sarrera baztertzeko eskubidea du.\nOPEN HOUSE BILBAO baldintza hauek betetzen ez dituen oro edo webgunearen erabilera okerrak egiten dituen oro jesarriko du bere esku dauden ekintza zibil eta penalak zilegi guztiak hartuz.\nOPEN HOUSE BILBAO-ek edozein momentutan, leku honetan argitaratuz, hemen ageri diren baldintza eraldatu ahal izango ditu. Modu berean baldintzen iraupena baldintza berri batzuen argitarapenak zehaztuko dut ordurarte indarrean mantenduz.\nOPEN HOUSE BILBAO-en eta ERABILTZAILEAREN arteko harremana Espainiako arauen araberakoa izango da. openhousebilbao.org webguneen inguruan sor daitezkeen arazo edo eztabaidak Espainiako legeen arabera konponduko dira erabakia beti ere Bizkaiko Epaitegi eta Auzitegien esku egongo delarik, bi alderdiak espreski uko eginez beste edozein eskumeni.\nOPEN HOUSE BILBAO-ek bere kabuz edo kontratatutako bitartekari baten bidez ERABILTZAILEA webgunetik dabilenean Cookieak bildu ditzake neurketa zerbitzuak lortzeko. Cookieak nabigatzailean gordetzen den testu fitxategi txiki bat da, bere helburua ERABILTZAILEAREN mugimenduak erregistratzea da.


Larrotxene Kultur Etxea - Donostia Kultura\nLarrotxene Kultur Etxeak 25 urte egin ditu 2012an. Hori ospatzea eta ireki den kultur etxe berriak haren izaerari inolako kalterik ez egitea izan dira aurtengo helburu nagusiak. Kultur Etxe berriak auzoari proposamen berriak ekarri badizkio ere, Larrotxenek, programazioari eusteaz gain, zenbait proposamen berri ere ekarri ditu. Batez beste, 3.300 erabiltzaile ditu Larrotxenek hilabetero (36.434 lagun urtean). Kultur Etxeak duen ordutegia zein kokapena kontuan izanik, erabiltzaile-kopurua egokitzat ikusten da.\nLagunekin Kantari programak bere hamaikagarren urtea ospatu du. Horretarako, programazioa ugaritu eta indartu da. Aurten, gure artean izan dira Petti edo Aire Ahizpak. Etxekoekin kantari inoiz baino etxekoagoa izan da, Itziar Zamorarekin batera urtetan Larrotxenen zein beste auzoetan kantari dabilen jendea igo baita oholtzara. Jon Sarasuak Xabier Leteren inguruko hitzaldi kantatu bat eskaini zigun, eta hau guztia 11 urte hauek biltzen dituen erakusketa batekin biribildu da.\nHaur antzerkia: Pantzart\nBideoaldiak 24 urte egin ditu aurten. Aurten 15 lan ikusteko aukera izan dugu; 11 produkzio-ikastaroetan egindakoak dira, eta beste 4 koprodukzioak. Horietatik hiru, 13-16 urte bitarteko gazteek egindakoak. Goi-mailako profesionalak aritu dira irakasle-lanetan, hala nola Jorge Gil, Michel Gaztambide, Izibene Oñederra, Telmo Esnal, Leire Apellaniz edo Raúl López, besteak beste. Atzegikoekin abiatu genuen elkarlanak ere hor jarraitzen du, eta horren emaitzaz ere gozatzeko aukera izan genuen Bideoaldian, bi film labur aurkeztu baitzituzten. Sorkuntza zein bideo-produkzioa sustatzea da Bideo atalaren helburu nagusia, eta hori lortu nahian jarraitzen dugu. Moriarti produktorarekin ere elkarlanean aritu gara, beren azken lanerako hiru film labur Intxaurrondon estreinatu baitzituzten Bideoaldian.\nHaur programazioa indartu egin da Larrotxenen. Hilabetean behin haur antzerkia programatzen da, Dejaburen Azken Portua, Biolin Magikoa, Boli-Boli edo Pon eta Pa pasa dira bertatik. Udan, kale antzerkira salto egiten dugu, eta auzoko festetan haurrentzako kale-ikuskizunak izaten dira; Hipo eta Tomax, Irrien Lagunak edo Potxin eta Patxin, besteak beste. Neguan, tailerrak eskaintzen dira ostegunetan. Gabonak Zuretzat-en programazioa ere indartu egin da Larrotxenen, goizero tailer edo pelikula bat izan dute eta Gabon-aroko bi aste horietan bi antzerki obra eskaini dira.\n25. urteurrenaren ospakizunak irailean izan ziren. Bertan aurkeztu eta egin genuen Lehen Intxaurrondo Eguna. Argazki-erakusketa bat zein Aritz Morenok egindako bideo bat izan dira 25 urteoi errepasoa emateko egin diren bi lanak. (ikus bideoa). Auzoko eragile eta elkarteekin batera, egun osoko programa bat prestatu zen; haurrentzako tailerrak, bazkari herrikoia eta Ruper Ordorikaren kontzertua izan ziren nabarmentzekoak.\nBi jarduera labetik atera berri iritsi ziren Larrotxenera: Xabier Amurizaren Zazpi ebidentzia birjaiotzarako hitzaldia eta Bi arreba emankizuna, Chopin eta Xenpelar, Xabier Lizaso eta Andoni Egaña. Euskararen normalizazioan zein auzoan euskararen presentzia areagotzeko programatutako jarduerak.\nLarrotxeneko haur liburutegia erreferente bat da auzoaren behealdean. Interneteko haurren zerbitzuak duen arrakasta izugarria da, arratsaldero haur askok erabiltzen dute zerbitzu hori. Funtsei euskarri baten ekarpena egin zaie. Aurten bideoak eta jokoak (wii, Nintendo 3DX, Xbox, Playstation 3) mailega litezke liburutegian, eta oso harrera ona izan dute. Inguruan dauden Zurriola Ikastola eta The English School ikastetxeekin elkarlanean jarraitzen dugu, batzuetan bisita gidatuak eginez, eta bestela bisita egiten baitigute astero.


Maryna Prost: "Ukrainarrak gure etxean gaude. Errusiarrak dira handik joan behar dutenak, ez gu"\nPublikatuta: 2022/02/27 13:28 (UTC+1) Azken eguneratzea: 2022/02/28 09:09 (UTC+1)\nMaryna Prost ukrainarra da izatez, baina gaur egun Zumaian bizi da. Bere sorterrian bizi duten gatazkaz hitz egin dugu harekin.\nJendea Kievetik ihes egin nahian, autoz\n'Ukrainarrak gure etxean gaude. Errusiarrak dira handik joan behar dutenak, ez gu'\nEuskal Herritik adi adi ari da jarraitzen gatazka Maryna Prost. Lagunen eta familiartekoen berri jasotzeko arazoak dituela kontatu digu, baina tartean behin lortzen du haiekin harremanetan jartzea. Bart gaua ere gogorra izan dela kontatu diote.\nEz zuen Errusiaren partetik halako erasorik espero eta orain normala ikusten du esperientziarik gabeko jende askok ere armak hartzea. "Gu defendatzen ez bagara, nork defendatuko gaitu?", esan digu Prostek.\nPutin geraraztea beharrezko ikusten du, "inork ez baitaki bere asmoa zein den. Akaso Europa aldera jarraituko du". Horregatik, funtsezko ikusten du errusiarrak kalera ateratzea, nahiz eta argi duen haietako askok beldurra dutela. Putinek agintean jarraitzen duen bitartean, Ukraina eta Errusiaren arteko elkarbizitza baketsua zaila ikusten du.


Kepa Bastegietak eta Onditz Iturbek irabazi dute Urdaibai Koparen lehen mendi lasterketa - Busturialdeko Hitza : Busturialdeko Hitza\nKepa Bastegietak eta Onditz Iturbek irabazi dute Urdaibai Koparen lehen mendi lasterketa\nArrolape Mendi Klubeko Kepa Bastegieta izan da azkarrena Ibarruriko proban. 475 parte hartzaile batu ditu Ibarruriko Mendi Martxak.\nArgazkia: Ibarruriko Mendi Martxa.\nKepa Bastegieta Ereñozaga gernikarra eta Onditz Iturbe Arginzoniz igorreztarra dira Ibarrurin lehiatutako Urdaibai Koparen lehen probaren irabazleak.\nArrolape Mendi Klubeko gernikarrak ordu bete, 49 minutu eta 22 segundotan egin zuen 20km-ko mendi lasterketa, atzo. Hain zuzen, alde estua egon zen lehenengo sailkatuen artean. Paul Ormaetxea Bilbao muruetarra izan zen bigarrena, Bastegietarengandik 54 segundora. Usansoloko Alexander Ordeñana Etxebarriak osatu zuen gizonezkoen podiuma, 01:50:50 denboragaz.\nIturbek bi ordu, zazpi minutu eta 23 segundotan burutu zuen proba. Harengandik bi minutu pasatxora ailegatu zen Lorena Guinaldo Mancebo eibartarra, eta Saioa Arkonada Perez oñatiarra sailkatu zen hirugarren, 2 ordu, hamazazpi minutu eta 22 segundoko denboragaz.\n475 parte hartzaile batu ziren atzo Ibarruriko Mendi Martxan. Lasterketa pisua hartzen doala eta hori agerian geratu zela azpimarratu dute antolatzaileek: “180 zeuden izena emanda, eta 160 bat korrikalarik egin zuten. Bestalde, aurten martxa laburrean jende gutxiago egon da, eguraldiak apur bat baldintzatu duelako, baina egin zutenak pozik egon ziren eta gainera, umeentzako animazioagaz borobildu genuen”. Parte hartze handiena 20km-ko martxa luzean egon zen (255), eta 9km-ko aburra, berriz, 60 batek egin zuten.\nElkartasuna. Aurten, Senegaleko Warang herriaren beharrizanak asetzeko sortutako EULEUK elkartearekin bat egin dute eta parte hartzaileko euro bat emango diote. Herriko eskola eta osasun zentroa hornitzea dira elkartearen lehentasunak.\nEmakumeen Eguna izan zen atzo, eta horri keinu bat eginez, emakumeak eta inguruko paisaia lotzen dituen grafitia egin zuen martxarao Martzek. Beste berritasun bat ere edukiko du aurtengo probak. Ohiko plastikozko edalontzien ordez, plastiko berrerabildunak erabili zituzten atzo: “Jende askok eskertu egin zigun”.\nBeste behin, balorazio positiboa egin dute antolatzaileek eta gogora ekarri dute “martxarako bide pribatuak ahalbidetzen direla, eta urtero, parte hartzaileei errespetuz jokatzea eskatzen dietela”.


Egindakoaz baliatu — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Egindakoaz baliatu\nLeire Narbaiza 2012/09/01 01:10\nLan batek hamaika alde dauzkalako\nBekaizti hutsa naiz, badakit. Zer ikusi, huraxe nahi! Hori pasatu zait egunotan ikusi (eta entzun) ditudan blog batzuekin. Boz goran irakurtzeaz ziharduten, edo podcastak dituzte. Inbidia galanta eman didate eta zerbait egitea pentsatu dut\nAsko gozatzen dut altuan irakurtzeaz, ikasleekin ere ahalegintzen naiz, halamoduz lantzen, era intuitiboan, prestakuntza askorik gabe. Nire ustez, testua askoz hobeto egiten dugu gure. Ikasteaz gain, atsegin handiz egiten den konta denez, momentu ona pasatzeko ere balio du.\nTira, Berriarako idatzitako azken artikulua "Aprobetxatu", erabili dut horretarako. Ez dago oso ondo, berba batzuetan kateatu egiten naizelako. Baina 5 bat irakurraldi egin ostean, azkena jarri dut.\nEz egin barre askorik. Edo bai, ze demontre! Nik ere fenomeno pasatu dut hau grabatzen-eta!\netiketak: Kolaborazioak, Txargainen, metabloga, uda, irakurketa


Euskera | Bilbao 13,14 y 15 de Mayo KritiKona 2011\n(2011 MAIATZAK 13-15)\n. Harrera Kukutzan: egunean zehar, txirrindulari jendea heldu ahala.\n. 19.30etan Masa kritikoa Kukutzatik Alde Zaharreraino: iluntze-gauean helduko da baina lehen masa kritikoa ospatzeko jende nahikoa elkartuko garenean, hau da, bi lagun baino gehiago elkartutakoan! Bakoitzak eraman dezala gure bidea, zentzu metaforikoan zein hitzez-hitzezkoan, argituko duen tresnarik egokiena.\n. 20.30etan Bizientzierroa Santiago Platzan: Gauez Alde Zaharreko kaleetan bizikletak oztopo arriskutsuak saihestu beharko dituzte (miura-taxiak, zezenketa-autobusak, zezen-poli suharrak …); Bilbon entzierroak horrelakoak dira! Eta gero, Bilbainadak eta Pintxo-Poteoa.\n. 12tan Bizikletak trenera (Plaza Borobilan). Ekologia eta iraunkortasuna edonoren ahotan dabilela eta gu oraindik bizikletak trenetan sartu ezinik? Bizikletak trenera!!\n. 14etan Bizikleta apaintzea eta “de traje” bazkaria Ahateen Parkean. (Bakoitza bere janaria dakar banatzeko nahi badu. Badago ere bai “Tuneo Feminista” Pelota 3 Kalean 16etan)\n. 17etan Arenalean: KRITIKONA MUNDIALA\n. 21etan Errekaldeko Plaza: Kritikonaren amaiera Errekaldeko Plazan “Mamikiren Batukadarekin”.\n. 21etan Kukutzan: “Zaharra Txalaparta” (Mikel eta Peio)\n. 21.30etan: La Malarazza-ren kontzertua Kukutzan\n(Kukutzan autokudeatutako bokatak dastatzeko aukera izango duzue, barazkijale zein haragijaleentzat, prezio zoroan)\n. 12 tik aurretik Ametzola Plazan Hamaiketako Musikaz blai Bloco do Baliza eta Inconexia taldeekin zuzenean: Berriro ere parkeren bat okupatuko dugu gosarirako, baita ere, erlaxatzeko, harremanak estutzeko, mailak eta telefonoak elkar trukatzeko, lo-kuluxka egiteko, edo, aurrekoarekin ase geratu ez eta dantzan jarraitu nahi duenak, ba dantzan jarraitzeko.\nEta bike-polo lehiaketak, gold sprint lasterketak, eta bizikleten salerosketak!!!\nETA HAU ZER DA??????\nMasa kritikoa ez du inork antolatzen ez kontrolatzen eta, beraz, inor ez da erantzule; hain zuzen ere horretan oinarritzen da. Hori dela eta, ez du inoren baimenik behar. Ez da manifestazio bat, hirian zehar bizikletaz paseoan ibiltzeko elkartzen diren bizikletazaleen bilera baino. Autoez, zarataz eta kutsaduraz nazkatutako jendea. Bestelako gizarte eredu baten alde egiten duen jendea.\nMugimendua San Franciscon (AEB) sortu zen, 1992ko irailean. Ted White-ren “Return of the Scorche” txirrindularitzaren gaineko filmetik hartu zuten izena. Bertan ikusten dira Txinako txirrindulariak kalea zeharkatu ezinik, trafiko handia dagoelako eta semafororik ez. Gurutzatzeko zain daudela, mordo bat -masa kritikoa- batutakoan taldeak indarra hartzen du aurrera egiteko eta trafikoa geldiarazteko.\nIbilbidea ez da finkoa izan behar, aurrean doanak markatuko du. Hori bai, kale estuak saihestu behar dira, trafikoa ez eteteko. Ikusi egin behar gaituzte, horretarako gaude eta. Aurrean doana arduratu behar da taldea batera joan dadin, kontuan izanik semaforoak, adibidez. Beti errespetatu behar ditugu oinezkoak, horrek sekulako garrantzia dauka: oinezkoa ez da etsaia, laguna baizik. Autobus eta taxientzako erreia egonez gero, libre utzi behar da, profesional horiek lanean dihardute eta gure errespetu osoa behar dute. Horrela, gainera, gidariren bat urduri jartzen bada, gu aurreratzeko erabili ahalko du. Auto gidariekiko istiluek ez dute inora eramaten, saihets ditzagun beti. Eta arauak errespeta ditzagun gu ere errespetatuak izateko. Eta amaitzeko, disfrutatu, nahi izanez gero mozorroa eraman, horrela masa kritikoak aurrera egingo du.\nBilbon zita edukitzen dugu hilero, azken ostiraletan, 19:30ean, Diputazio aurrean, eta aurten maiatzaren 15ean ere bai, arratsaldeko 17:00etan Bilboko Areatzan. ZATOZ!\nOstatu hartzea Kukutzan\nKritiKONA izango den asteburuan (maiatzak 13,14,15) , eta baita ere aurreko edo hurrengo egunetan (munduko hiririk mundialenetik alde egitea kosta egingo zaizuenontzat) Kukutzan ostatu hartzeko aukera izango duzue. Kukutza Errekalde auzoan dagoen okupatutako lokala da, eta hainbat urte daramatzate autogestioan funtzionatzen askotariko elkarte eta mugimendu sozialentzat topaleku eta parte hartzeko gunea izanik.\nKukutzan, biltzar bidezko funtzionamenduan antolatuta, askotariko jarduera eta ekimenak burutzen dira, hala nola, autogestionatutako tailerrak, rockodromoa eta eskalada taldea, malabareen autoikaskuntza Koblakari elkartearen eskutik, jantoki beganoa, garagardo artisau-fabrika (“Izarra”, ederra benetan!), bizilekua, etab.\nBadituzte hiru dutxa, ur beroarekin, eta zoruan egiten da lo (bizipen honen zirrarak uzten badizu); beraz, ekarri zerria edo koltxoneta, lo-zakua, eta goxo-goxo lo egiteko beharrezkoa duzuen guztia.\nKukutzan ostatu hartu nahi duzuenok idatz iezaguzue helbide honetara: kritikonabilbao@gmail.com, eta adierazi zenbat lagun zatozten, noiz helduko zareten eta zenbat egun geratuko zareten.\nNahiago duzuenok beste ostaturen baten geratu, Bilbon baduzue: aterpetxe pare bat, prezio eskuragarriekin, luxuzko hotel eskaintza zabala, eta luxuzko prezioa duten hainbat ostatu. Guzti hauek errez topatu ahal dituzue.\nEgiten duzuena egiten duzuela, gogotsu itxaroten zaituztegu!!!!\nen 9 mayo, 2011 a 15:53 | Responder Kritikona ospatuko da datorren asteburuan Bilbon « Branka\n[…] Kritikona […]\nen 9 mayo, 2011 a 23:16 | Responder Zorrotza.info :: Bilboko kritikONA :: May :: 2011\n[…] https://kritikona.wordpress.com/egitaraua/ […]\nen 15 mayo, 2011 a 18:38 | Responder Biziz bizi nahi dugula adierazteko bidea « Komunikasten’s Blog\n[…] hirigunetik bizikletarekin ibilbide bat eginez aldarrikatu dugu “Kritikona 2011” ekintzaren bidez. Garraiobide bat baino gehiago aldarrikatzeko eta hiritarrei erakusteko […]\nResponder a Kritikona ospatuko da datorren asteburuan Bilbon « Branka Cancelar respuesta


2084 emaitza *:* bilaketarentzat [181 - 190]\nGaztelaniazko Antolín izenaren baliokide femeninotzat emandako izena Deun-ixendegi euzkotarra lanean. Gogoratu behar da erdarazko gizon izen horren euskal aldaera jatorra Andolin dela.\nBaliokidea: Antolina (es).\nArabako herri honetako santa Katalinaren elizan Andre Mariaren irudi erromaniko bat gordetzen da.\nAntonia (es), Antoinette (fr)\nGaztelaniazko Antoniaren baliokidetzat emandako izena Deun-ixendegi euzkotarra lanean. Ikus Antonia.\nBaliokideak: Antonia (es) eta Antoinette (fr).\nLeintz haranean Arrasateko (Gipuzkoa) Bedoñako Ergiña izeneko Andre Maria deitzeko erabiltzen den izena. Ikus Ergiña.\n125. araua: San, santu, done eta besteren erabilera (2003)\nAndere(a)ren aldaera da. Erdi Aroan izen beregaina ez ezik emakume izenak sortzeko erabiltzen zen aurrizki edo aposizio modukoa ere bazen. 1085. urtean Taxoaren (Nafarroa) ageri da (Andere Dirida); Codex Calixtinus liburuan ere azaltzen da, XII. mendean (Andre Maria),"Ama Birjina" adieraz (ikus Andere). Inoiz badirudi Andreoren femeninoa dela. Ikus Andere.\nErdi Aroko euskal izena, Andre-z eta Albira-z osatua. 1167an Ezkirotz Galarren (Nafarroa) ageri da. Ikus Andrea eta Albira.\nErdi Aroko euskal izena, Andre-z eta Antsa-z osatua (ikus sarrera horiek). 1226an Oltza zendean (Nafarroa) aurkitzen dugu (Andranssa) eta XIV. mendean Nabaskozen (Nafarroa) (Andre Ansa). Bilbon (Bizkaia) XV. mendean bizirik zegoen, artean ere (Andrransa de Çeberyo, Andre Ansa de Çeberyo, 1464). Andresantsa aldaera ere bada.\nErdi Aroko euskal izena, Andre-z eta Apala-z osatua. Ikus Andrea eta Apala.\nErdi Aroko euskal izena, Andrez eta Auriaz osatua. Uztarrozen 1366an Andre Auria azaltzen da. Ikus Andrea, Auria eta Oria.\nEuskaltzaindiaren araua\t329\noinarri sendoko arautze proposamena\t96\nbatzordeak ontzat emandako arautze proposamena\t342\nbatzordearen beraren arautze proposamena\t22\nbatzordearen argitalpena\t1295


Hankaz gora du amak mundua - Dani Martirena, Ana Ibañez - Karrikiri\nHankaz gora du amak...\n> Haur eta gazteak>Haur liburuak>Hankaz gora du amak mundua\nAlbum ilustratu honekin gaur gaurko gizarte arazoetara hurbildu nahi du irakurlea: Egoera ekonomikoa, lan mundua, krisia. Tonu herabe batean ikuspuntu ezkorra agertzen du, baina itxaropena galdu gabe.\nErizain langabetu baten alabak bere amaren kezkak eta munduaren ikuspegi ezkorra kontatzen dizkigu, esaldi motz eta gutxirekin. Alabak, protagonista denak, bere muxu bitartez gozatu nahi du ama.\nIlustrazioek kontakizunari laguntzen diote, testuaren mezuarekin jolastuz, esandakoa zehaztuz, interpretatuz,... Erabilitako teknikak joskintza du oinarri, emaitza collagea eta margoketaren hibrido bat bada ere.


La guarida de las locuras: Nerea Gaixorik\nBazen behin Nerea izeneko neskatxa alai bat. Bera oso pozik bizi zen bere familia eta lagunekin. Egunero joaten zen eskolara, lagunekin jolastera, dantzatzera…\nBehinola, Nerea, nekatuta sentitu zen, indarrik gabe.\nBuruan durunda handi bat sumatzen zuen eta hotz zen une oro. Honek, ez zion inori ezer esan berez sendatuko zelakoan. Baina, egunak joan eta egunak etorri, Nerea ez zen hobetzen. Ahala eta guztiz ere, ez zion inori esan medikuarenera joateak ikaragarrizko beldurra ematen bait zion.\nGoiz baten, ohetik jaikitzeko ordua iritzi zenean, ezin izan zen mugitu. Neka-neka eginda zegoen, hotzaren hotzez dardaraz burusi artean. Nerearen gurasoak, hau ohetik altxatzen ez zela ikustean bere gelara joan eta gaixorik zegoela konturatu ziren. Lepoan hartu eta korriketan medikuarenera eraman zuten.\nSendagilearen gela txuria zen, esku-ohe bat eta maila zituen. Nereak ikaraturik bere ama heltzen zuen zeukan indar guztiarekin. Medikua sartu, hotz zegoen tramankulu batekin bularra miatu, termometroarekin zenbateko sukarra zuen begiratu eta makilatxo bat ahoan sartuz begiratu zion eztarria inolako minik egin gabe. Behaketa amaitzean lasai egoteko esan zion, marrubi zaporeko xarabe bat hartu eta laster ondo jarriko zela. Gelatik irten aurretik piruleta eman zion medikuak.\nNerea egun pare bat geroago hobeto jarri zen eta jolasteko gogoa eta alaitasuna etorri zitzaizkion berriro. Ordutik aurrera Nerea ez zen izan berriz sendagilearen beldur eta gaizki jartzen zen bakoitzean pozik joaten zitzaion bisita egitera.\nPublicado por pikxi en 19:56\nAnónimo 31 de enero de 2013, 20:02\nbien....alguien se ha kedado en mis 6 años o asi...jajajajaja!\npikxi 31 de enero de 2013, 22:25\nQue bonitos los 6 años... Estos dias he estado dandole vueltas a escribirle un cuento a ainhoa x q se q a sido su cumple y lo del comentario de la foto y... es x q estoy de examenes y me entretengo con facilidad.


Oraindik gazte eta euskaltzale berria nintzen Eibarren Peli gernikarraren eskutik Txinpartak zeritzan olerki liburua ezagutu nuenean. Peli hura, ofizioz zurgintzan ebanista ona zen, gerraren galtzaileetarikoa eta abertzale sutsua zelako Gernikatik deserriratua. Gizajoak, dotrina liburuaren gisa, kontsolagarri erabiltzen zuen patrikan Satarkaren Txinpartak, 1922. urtean Donostian argitaratua.\nPeli, bere sentipenetan, Klaudio Sagartzazu «Satarka»-ren olerki aberkoiekin burua bat eginik ibiltzen zen Eibarko kaleetan. Gerraosteko garai hartan askorentzat arriskugarria zen harekiko harremana eta maiz aurkitzen nuen ilunabarretan, bakarti, ahopean Satarkaren olerkiak kantatuz.\nGerraondoak zoritxarreko bizitzara eraman zituen gizon horietakoa genuen Peli, frankistek begitan hartua eta abertzaleek baztertua, konprometagarria zen ustetan. Bakarti, soil-soilik, baina oroimenak zituen lagun eta Txinpartak liburu bihotzekoa kontsolagarri.\nBere liburu hori ez zion nornahiri uzten, ez horixe, zeren hain gogominezko aldi sentiberetan laguntzen baitzion. Ni ordea, Gernikaren erreketa izugarriaren lekukoetariko bat eta bide batez euskal literatura ahalik ondoen ezagutzeko egarriz. Bere egoerak pena ematen zidan eta noizbehinka ahalegintzen nintzen Peli aurkitzen eta, aski ausarti, paseatzen laguntzen nion, elkarrekiko jardunetan haren bakardade hura samurtuz. Besterik inor ez zen ausartzen, amaren aldetik senide nuen Jon Larrinaga bermeoar txistularia edo izan ezik. Eta, behin, niri utzi zidan bere bihotzeko Txinpartak, niregan euskaraz irakurtzeko zaletasun bizia nabari zuelako.\nLiburu hartan, olerki aberkoiak ezezik, lirika berezia, naturazaletasuna eta humanismo-sena aurkitu nituen, aberkoiak eurak baino hunkigarriago noski, joan zen mendeko erromantikoengandik bereizgarri iruditu zitzaizkidanak. Liburu horretan, besteak beste, 1918 eta 1920. urteetan Donostian sarituak izan ziren olerkiak aurkitu nituen. Horiek eman zioten Satarkari ospea. Baina baita ere ordurako maiz entzuna nuen «Aurtxoa seaskan» zeritzan kanta polita ere, liburua eskuratu nuen arte norena zen ez nekiena. Hura ustekabeko poza.\nOraindik ez nuen ezagutzen Luis Jauregi «Jautarkol» errenteriarraren Biozkadak (1929). Egilea bera ezagutu nuen Zarauzko Itxaropenan Ipuiak berrargitaratzeko prestaketan ari zelarik. Gizon atsegina iruditu zitzaidan. Zer ikasirik banuen holakoengandik. Gero, zenbait aldiz, hondartza ertzetik elkarrizketazko paseoak ere eduki nituen Jauregirekin.\nBiozkadak lortu eta irakurri nuenean, neurri handi batean nolabaiteko kidetasuna aurkitzen nion Satarkaren Txinpartak olerki-liburuaren edukiarekin eta hortik piztu zitzaidan Satarka bera ere pertsonalki ezagutzeko gogoa.\nHondarribiko Artolatarrak lagun nituen, don Rafael Eibarren euskal gramatikaren maisu izan baikenuen. Haiek denborak! Sinestea ere... Gurasoen hizkuntzarik eskolan irakatsi ez eta, horretarako barne-gogoa itzartu zitzaigunok norberaren kontura zerbait jakin nahian isilpeko maisuaren beharrez. Ondoren bere anaia Fernando «Bordari» ezagutu nuen. Honekin izan nituen Txinpartak liburuko olerkiei buruzko elkarrizketak eta berak gonbidatu ninduen Hondarribira Satarka ezagutu nezan. Hirurok otordu ederra egin genuen hemen, San Pedro kaleko ez dakit non. Olerkari humanista eta naturazale bikain baten aurrean, hura bai egun oparoa. Nire gogoa aldi baterako ase nuen hiruron arteko elkarrizketaz. Satarkaren gogoa ere, uste dut, biziki piztu zela, garai ilunak izan arren, belaunaldi berriko bat bere olerkigintzaz kezkaturik ikustean.\nOrain hemen ez ditut berriz errepikatuko mendeurrenezko oroitzapenez Hondarribia aldizkarian (61. zenb., 30. or.) esanak.\nOroitzen naiz, Fernandok eta biok nola animatzen genuen prestaturik zeuzkan olerkiak plazaratzeko. Ez dakit norainoko eragina izango zuen gure gomendioak, baina hara: 1957. urtean A. Valverde «Ayalde» zenak bere irudi edergarriz eta Manuel Lekuonaren hitzaurre gisako aurkezpenez argitaratu zuen Intza begietan, bere bigarren olerki liburua, hizlauzko erdal itzulpenez.\nKoldo Mitxelena ez zen edonolako liburuei aipamenak egiten zizkionetakoa eta hara Egan aldizkarian (XII. urtea, 1958, 1-2 zenb., 105. or.) Intza begietan zeritzanari nola egin zion. Aipamenetik ohartu nintzen hari ere, bere garaian, niri bezalako zirrara eragin ziola Satarkaren lehen olerki liburuak. Ikus dezagun zer zioen: «Eztakit zer esan bear duen poesi-mota onezaz egun edo biarko kritikak. Nik beintzat ezin dezaket gai onetan kritikarik egin. Au baita aurretan, besterik bazen ere enekienean, ezagutu nuena; au, euskaldun guztiok, baita zekenenak ere, biotzean gorderik daukagun xoko minbera orretaraiño sartu zitzaidana. Geroztik irakurri dut oberik eta goragokorik, baiña eztut bestetan sumatu ustekabean artu ninduen aurtzaroko ikara berri aren bizia».\nBaina Intza begietan-i zuzenean zegozkion hitzetan, orduko olerkarien inguruari kokaturik, beste honako esaldi hauek agertzen zituen: «Poesia txukun-apaiña, baiña errikoia eta errax-antzekoa; barrenkoia eta goibel-ixurikoa, Intza begietan eta malkoa biotzean. Sugarra, arrimena edo poz ajolakabea baiño naiago zuten, izan ere, negar xamur ixilla». Bukaeran ordea, beste honako hau erantsiko zion: «Zuzen jokatu du Satarka-k ondo zaarraren muskil berriak argitaratzean. Nork bere buruari dio zor leialtasuna, beste iñori baiño leenago. Moduak eta joerak eztira goiz bateko loreak besterik: biotzetik darion itzak, berriz, eztu aldakuntzarik ikusiko».\nEzti-tantak deritzan hirugarren olerki liburu honentzat ere baliagarriak deritzet K. Mitxelena zenaren hitzei. Liburua bera aspaldi idatzia eta haurtzarotik heziz zekarrena eta gaztaroan landuz burutu zuen modu liriko haren jarraipen zintzoa dugu. Barne-gogoan, olerkariaren bihotz minduak hor jarraitzen du, zintzo asko, leialtasunez izatearen baitan sentipen orokorrak hausnartuz. Gaia, aurrekoen inguru beretik aldakuntzarik gabe, baina ikuspegi desberdinetatik hizkuntzari soinu berriak eskainiz.\nDenboraren buruan, honekin eta horrela heltzen zaigu Klaudio Sagartzazu «Satarka» zenaren oroitaro, lehengo emaitzak ahantzi gabe, gaur egun ohorez aurkezten dudan Ezti-tantak xurgatzeko aukera egokia eskainiz.\nLiteratur artista joan zitzaigun, baina bere obraren itzala gelditzen zaigu. Eta itzal horrek iraungo du gure hizkuntzaren ondarean. Gainerakoan, zer da herria bere literaturaren oroitzapenik gabe?\nHitzak jolaskor zituelarik, liburu honetan erakusten du olerkigintzarako hizkuntzaren aldetiko gailurrak taiuz hartuak zituela. Bertso egituraren legezko neurri, eten eta puntuak hain txukun eta biribil erabiltzeaz, zer esanik ere ez, bere olerkiak kantatzeko eran osatzen zituela.\nJadanik, esan beharra dut, gizona bere gizarteko ingurugiroarekin zordun izaten dela. Eta guk berarekin zintzo jokatzeko, ongi deritzadala idatzi zuen eran errespetatuz argitaratze honi, lehen argitalpen batean behinik behin.\nR eta L letra gangardunak idazmakinak eta inprimategiak berez baztertu zituen eta ezinezkoa zaigu orain hori gordetzea. Horrek ordea, ez du ezertarako aldatzen hizkuntza bera.\nIdazkeraren ortografia bera ere, 1968an Euskaltzaindiak gomendatu zuenaren aurretikoa du. Egia esan, ordurako seguruenik prestatua zuen liburu hau eta, gainera, bere adinean normalena zen gaztaroan hartu zuen bideari tinko jarraitzea. Horregatik, ez du ia inoiz H-rik erabiltzen. Gainerako arauetan, gehienbat, Azkueren Gipuzkera osotua du oinarritzat; baina beti ez dio jarraitzen, zeren Hondarribiko hizkera mendebaldeko goi-nafarrera izaki eta euskalki honi lotua egon arren, gipuzkerak tiratzen zion nonbait eta dut-en ordez det erabiltzen zuen. Bestalde, hitz eta izen bereziei atzizkiak kakotxez bereizten zizkien.\nHitzei dagokienez, beste edonoiz eta edonongo olerkariek ohi duten eran ziharduen. Batzuetan neurriak eskatzen zionaren arabera sinalefaz baliatuko zen: barna alaiturik, barnalaiturik edo etxe-enarak, etxenarak. Hurrengo bestelako bereizkuntzarik ere erabiltzen zuen, adibidez, batzuetan bizkaierako Uri, (H)iri-ren ordez. Olerkariek hartzen dituzten lizentziak direla esango nuke. Irakurleek jakin bezate legezko direla. Bestalde, txikikeriok ez diete trabarik egingo gaurko irakurleei, zeren huskeriok, bere hizkera jator eta lumaren bizkortasunean itzalirik gelditzen baitira.\nBerez izaki bihozbera, maitasun kantak azal-azaleraino zeramatzan olerkaria. Gizakiarenganako maitasuna, bihotz barnetik sentipenez azaleratzen zitzaion zerbait zen, asko baderitzagu ere, hiperestesiaraino eramaten zuela esango nuke. Ez men inor etsai, anaiarteko gerrate hartan larrialdiren bat edo beste izan bazuen, beste norbait zen bere etsai, ez bera. Izan ere, natura eta txoria horrenbeste maite zituenak, nekez egin zezakeen kalterik gizonari.\nOlerkari gogotik maitasunaren abiadura opariz hartzen zuenean, ez zion inongo mugarik jartzen, egiazko errealitatetik ametsezkora arte. Ama du maizenik erabilia, sortzetik guztiok daramagun lehen maitasun eztia. Ediporen mitoan erori gabea, noski. «Ama maitea, alaitu zaite» delakoan, haurraren heriotza eta amaren samina agertzean, barnean zeraman humanismo sakon hunkikorraren eragina argi nabari zuen.\nBaina idealei goiak eman nahi zizkienean Amabirjinarekin parekatzeraino doa. Bada ametsean lauso agertzen denik ere, «Nere maitaria», «Aingeru bat zan» eta beste batzuetan agertzen duena, une bakoitzean bertsoen egokiera aldatuz eta, hori bai, natura giroarekin inguratuz:\nAn bizi da neretzat\nAsko maitatzen dut nik\nGorputza ederra du\nAmes horien haria maiz jarraitu zuen bilduma honetako olerkietan; baina, gogoz hurbiltzean, zer? «Ikusi nuan, bai, bañan... / Ez zan neskatxa, /A ingeru bat zan,... Zeruan nai zuan bizi!!!».\nZorioneko, amets egiten duen olerkaria. Gizonaren negua iristean ordea, amets sentikorra azaldu zuen, bere garaian maiterik ez aurkitzeaz. Olerkari bihotzean ordea, tamalez, itxaropen galera adierazten zigun «Maiteño ta izarra» delakoan. Amesetik itzartzean:\nZan ait urrun...\nBere erritmo, esaldi eta soinuek, batzuetan herri-kanten oroitza xumea dakarte. Bere gogoaren baitara itzulikatuz, aipatu dudan «Maiteño ta izarra» delakoan elurra mara-mara hastea ez da ustekabekoa, negu giroa baizik. Alderantziz, «Atoz, maite»n, beharrezko maitasun naturala zuen gogoan, arrainak ura hainbat, edo «Negua ta udara», goiko mendian... negu egoera udaberri itxaropenerantz aldarrikatuz.\nEgituraz, herri-kanten era horien arteko dugu «Sutegian», tiriki-tauki-tauki hotsa dakarkiguna. Bestalde, hain antzerakoa ez bada ere, asmoetan bazebilen Lizardik «Asaba zaarren baratza»-ren bukaeran agertu zigun dei hura: «...leenaren muinak aldatu beza baratz zaarra baratz berri!». Satarkaren buruan ideia kementsu haren antzerako zerbait zebilela, ezin uka.\nLehenagoko «Aurtxo txikia» eta «Seaskatxoan» olerki haien oroitzak nabari zaizkio oraindik «Aurra, lo...» eta «Lo dago» deritzenetan.\nBarnekoiak izaki, baina ez beti goibel eta malkoa bihotzean. Adibidez, olerki alaiak ere baditu, «Gaztea» bezalakoak, pandero-jotzaile edo trikitilari neurriz eta eraz osatuak. Alaiak bezain jolaskorrak, «Ardo gorri nafarra» kanta zaharraren erara osatutakoak. Hauen artean, exenplu gisa, ikasbide ederra agertzen zigun «San Martzial'ko jaia» deritzanarekin, auzokide diren hirien anaitasunerako behintzat, eta hain ongi ekarria zenez 1950. urtean Irunen ospatu zen olerki sariketan irabazle izan zen. Egitura berean osatua da «Irri dantza ta kantua», bazkalondoko eskertza, 1954.ean Baionako Herria astekariak antolaturiko olerki saria eraman zuena.\nBaina, ezinaren exenplu egokiak azaltzean, zein poliki ekarriak diren, errefrau zaharren gisara, «Ezin du...» deritzen pentsakizunezkoak. Hor bai nabarmen agertzen zaigula bere izaerako etika zuzena.\nEsan bezala, maiz, hitzak zituen jolaskor eta txorien txorrotxioekin ere baliatzen zekien, olerkiak doinuz janzteko. Kolorea eta usaina ere nabari zaizkio sorterri zuen Hondarribiari eskaintzen zizkionetan: «Nere herri eder». Aldiz, mindura eta bihotz saminduaren eraginak zituen negu beltz hotzean bertako arrantzaleei buruzkoak, «Arrantzale gaxoa!...», hamalaukoan (sonetoan) ongi moldatutako bertsoak.\nBaita ere, koloretsu da «Udaberri-ko goiza» delakoa, non agertzen zituen naturaren edertasunak margolari inpresionistek bezalatsu.\nUdaberriari eskaintzen dio «Illabete ederrena». Argi izpi bat pizten zion Gabon gauak neguaren bihotzean, hortik «Zorioneko gaba» alaigarri. Bestela, neguak izutzen men gure olerkaria. Bizikeraren adierazgarri agertzen baitzuen une giroetan hain maite men udalena (udaberria), «Alaitu gaitezen» eguraldiaren hobekuntzaz eta berak dakarren txorien doinuaz. Hala ere, mingarri zitzaizkion pertsonen sufrimenduan txorien txorrotxio alaiak, eta une horietan isilarazteko eskaria du «Ixil-ixillik». Gainerakoan, kanturako une egokia uda baketsuan natura biziaren aurrean hobe zitzaion.\nHolakoa zen gure olerkari honen bihozbera. Eta egun batean «Ama, gure ama»-rekin hasia, beste batean, «Ama maiteari aintza!» goraipen bikainarekin, olerki sail honi bukaera emango zion.


Europako Kontseiluak Turkiaren aurkako prozedura hasiko du | Mundua | Berria\nEuropako Kontseiluak Turkiaren aurkako prozedura hasiko du\nGiza Eskubideen Europako Auzitegiaren ebazpena bete ez izana egozten dio Europako Kontseiluak. Ankarak helegitea jar dezake\nTurkiako abokatuak eta oposizioko diputatuak, Osman Kavalaren aldeko elkarretaratze batean, Istanbulen. T. BOZOGLU / EFE Tamaina handiagoan ikusi\nLau urte daramatza Osman Kavala enpresari eta filantropoak espetxean, haren aurkako epai irmorik gabe, eta joan den astean Istanbulgo auzitegiek ebatzi zuten hala jarraituko zuela. Egozten dizkioten karguak dira 2016ko udan gertatutako estatu-kolpe saiakeraren bultzatzaileetako bat izatea eta espioitzan aritzea. Europako Kontseiluak egin zuen atzo urratsa, eta iragarri zuen Turkiaren aurkako prozedura abiatuko duela, Kavala preso edukitzeagatik. Hala, auzia Giza Eskubideen Europako Auzitegiaren esku utziko du, iritzita Ankarak huts egin duela bere betebeharretan.\n2019ko abenduan Europako auzitegiak ebatzi zuen Kavala aske utzi behar zuela Turkiak, argudiatuta «froga nahikorik gabe» atxilotu zutela. Auzitegiaren esanetan, Kavala atxilotu izanaren helburua litzateke hura «isilaraztea» eta, bide batez, giza eskubideen aldeko eta oposizioko beste kideak ere «beldurtzea». Hala, auzitegiak iaz eskatu zion Ankarari amai zezala oposizioko kidearen atxiloaldia, eta berma zezala haren askatasuna.\nOrain, Europako Kontseiluak Turkiari leporatu dio auzitegiaren ebazpena ez betetzea, eta, beraz, jakinarazi dio datorren otsailean haren aurkako prozedura abiatuko duela. Orain, Ankarak hilabete luke erabakiaren aurkako helegitea aurkezteko. Izan ere, Giza Eskubideen Europako Ituneko 46. artikuluaren arabera, Europako Kontseiluko kideak derrigortuta daude auzitegiaren erabakiak betetzera.\nAnkara ez zen bat etorri Estrasburgoren argudioekin, eta eskatu zion «inpartzialtasunez» joka dezala. «Justiziaren independentzia oinarri hartuta, eskatzen diogu Europako Kontseiluari ez ditzala hartu gure justizia oztopatzen duten erabakiak», ohartarazi zuen Turkiako Atzerri Ministerioak, ohar batean. Turkiako Gobernuak nabarmendu zuen badakiela zeintzuk diren kontseiluarekiko dituen betebeharrak, eta ohartarazi haren aurkako prozedura «argudio politikoek» bultzatutakoa dela, eta horrek kontseiluaren «izen ona zikindu» dezakeela.\nKontseiluaren prozedurak luzeak izan ohi dira, urte eta erdi ingurukoak, eta, Turkiak arauak urratu dituela ebatziko balute, boto eskubiderik gabe gera liteke kontseiluan —Giza Eskubideen Europako Auzitegiaren lana gainbegiratzea da kontseiluaren eginbehar nagusietako bat—. Turkia 1950etik da Europako Kontseiluko kide, baina Kavalaren inguruko auziak erakundetik kanpo utz dezake herrialdea, eta horrek zaildu egingo luke Ankara Europako Batasunean sartzeko egiten ari den bidea.\nErdoganek «terrorista» deitu izan dio behin baino gehiagotan Kavalari, eta behin eta berriz esan izan du harremana dagoela George Soros milioidunaren eta Kavalaren artean —2018ra arte Turkiako Open Societyko kidea zen Kavala, Sorosek finantzatutako erakundekoa—.


Emakumeek pilotalekua beteko dute larunbatean - Iruñea - euskalerriairratia.eus\nEmakumeek pilotalekua beteko dute larunbatean\nEuskalerria Irratia 2019-07-12 09:53\nEmakume Master Cup Sanfermin txapelketako finalak jokatuko dituzte Labriten: Lehen mailako finalean, Amaia Jaka izanen da atentzio guneetako bat berme osoko atzelari bat lagun duela, Maite ruiz de Larramendi, Iera Agirre eta Oihana Orbegozo izango dituzte parean pronostiko zaileko partida batean.\nLabritek 2019ko Laboral Kutxa Emakume Master Cup San Fermin Txapelketako finalak jasoko ditu larunbatean.\nSanferminak bere azken orduak ospatzen ari diren honetan, Labritek jaiaren erdigunea izaten jarraitzen du eta larunbatean garaiko emakumezko pilotaririk onenei zabalduko dizkie bere ateak Laboral Kutxa Emakume Master Cup San Fermín Txapelketa 2019ko finalak ospatuko baitira bertan. Nafarroako pilotariek protagonismo berezia izango dute, zortzi finalistetatik sei nafarrak izango dira eta.\nETBko kamarek jaialdia zuzenean eskainiko dute eta 11.30etan hasita, 18 urtez azpiko finala izango da jokatuko den lehena. Aurten txapelketa honekin Nafarroako harrobian egiten ari diren lan ona erakusleihoan jarri nahi izan dute antolatzaileek. Arriate Bergara eta Katixa Agoretak Eider Salbide eta Olatz Ruiz de Larramendiren aurka jokatuko dute. Bi bikoteek oso finalerdi desberdinak jokatu zituzten aurreko larunbatean Lizarran. Lehenek izugarri sufritu zuten Leire Oscoz eta Ane Mendibururi tanto bakar batez irabazteko, Salbide eta Ruiz de Larramendik, ordea, partida erosoa izan zuten Udane Bergara eta Garazi Lasaren aurka.\nLehen mailako finalean, Amaia Jaka izango da atentzio guneetako bat, izan ere, lehen aldia da Sakanako aurrelariak Master Cup lehiaketa batean parte hartzen duela eta oso itxura ona eman zuen aurreko larunbatean Remontival pilotalekuan. Berme osoko atzelari bat lagun duela, Maite ruiz de Larramendi, Iera Agirre eta Oihana Orbegozo izango dituzte parean pronostiko zaileko partida batean. Bi bikoteek nagusitasunez atera zituzten aurrera euren finalerdiak eta goi mailako ikuskizuna espero da pilotaleku iruindarrean.\nAmaia Jakari egindako elkarrizketa irakur daiteke segidan:\nPozik egindako txapelketarekin?\nBai, oso. Hasieran urduri negoen, zalantzak nituen maila emango nuen ala ez. Orain finalean ikusita, oso pozik.\nEspero zenuen finalean egotea?\nEz, banekien maila handia zegoela. Txapelketan apuntatu nintzenean, ez nuen finalean pentsatzen, soilik finalerdietako partidua ondo ateratzea eta disfrutatzea zen nire asmoa.\nNola moldatu zara zure bikotearekin?\nLehenengo aldia da Maiterekin jokatzen dudala.Nire bikotea izango zela jakin nuenean ilusio handia egin zidan, eta lasaitasun pixka bat hartu nuen. Berarekin jokatzea plazer bat izan da.\nLesio bat gainditu duzu baina ikusi da ondo prestatu duzula San Fermín Torneo?\nBai. Irailean belauna bihurritu nuen eta geroztik errehabilitazioan nago, ariketak egiten. Partiduan ez nuen iñolako molestiarik sentitu eta alde horreratik oso pozik.\nNork animatu zizun txapelketan parte hartzen?\nEtxekoek. Behin baino gehiagotan animatu naute berriz ere pilotan ibiltzeko eta azkenean, pausua eman dut.\nHartutako erabakiaz gustora?\nBai, oso gustora. Orain Labriten jokatzera, San ferminetan, opari bat da. Uste dut oso egun polita izango dela, partidua galdu ala irabazi.\nNola ikusten duzu finala?\nOso zaila. Maila handia dago, denek asko jokatzen dute. Nire helburua maila ematea eta partidu on bat egitea izango da.\nIrabazten baduzu nori eskeiniko diozu txapela?\nSeguraski frontoira gerturatzen den jende guztiari eta horrelako egunak posible egiten dutenei eskeiniko diet.\nEmakume Master Cup txapelketan izena emango duzu irailetik aurrera?\nEz dut pensatu, baiña oso esperientzia polita izan da txapelketa honetan parte hartzea, berriz errepikatuko nuke, beraz, seguraski animatuko naizela.


Lau kasu berri zenbatu dituzte Zarautzen - Zarautz - Zarauzkohitza.eus\nLau kasu berri zenbatu dituzte Zarautzen\nAnartz Izagirre 2021-02-18 14:19\nHerenegungo datuekin Zarautz eremu horira igaro bazen ere, atzoko datuekin gora egin du intzidentzia tasak, eta 282,69koa da gaur-gaurkoz.\nEusko Jaurlaritzaren Osasun Sailak argitaratu ditu atzo, asteazkena, egindako PCR eta antigeno proben emaitzak, eta herenegun baino bi kasu gehiago atzeman dituzte Zarautzen: lau. Herenegungo datuekin Zarautzek eremu laranja atzean utzi bazuen ere, gaur 300eko langatik hurbilago dago 100.000 biztanleko hamalau egunetako tasa; izan ere, atzoko datuak kontuan hartuta, 282,69koa da.\nUrola Kostako positibo guztiak, hamabi kasu, hiru herritan hauteman zituzten atzo: Zarautzen, Zumaian eta Azpeitian. Zumaian izan dira kasu gehien; bost kasu zenbatu zituzten atzo, eta uneotan intzidentzia tasa 203,52koa da herrian. Azken egunetako joerari erreparatuta, igoera txiki bat izan da han, baina oraindik ere eremu horian jarraitzen dute. Bestalde, hiru egun jarraian Azpeitian positiborik hauteman ez badute ere, atzo hiru kasu berri zenbatu zituen Osasun Sailak. Hala eta guztiz, intzidentzia tasan ez da aldaketa handirik izan, eta gaur-gaurkoz 308,80ko tasa du Azpeitiak; beraz, eremu laranjan jarraitzen du.\nEusko Jaurlaritzaren eta Nafarroako Gobernuaren osasun sailek emandako datuei erreparatuta, guztira, 13.229 PCR eta antigeno proba egin zituzten atzo lau lurraldeetan, eta 641 positibo izan ziren. Azken egunetako joera bera izan zen atzo ere, eta Bizkaian atzeman zituzten kasurik gehien: 341. Horrez gain, Gipuzkoan 133 kasu hauteman zituzten, Araban 81 eta Nafarroan 78. Bestalde, EAEtik kanpoko herritarren zortzi kasu ere atzeman zituen Osakidetzak. Gauzak horrela Araba, Bizkai eta Gipuzkoako positibotasun tasa %5ekoa da eta Nafarroakoa %4,1ekoa.


Kafe aleak 45\nSST - 1987\nUndergroundari agur esaten?\nSister 1987an argitaratu eta Espainian atera zen Sonic Youthen aurreneko diskoa izan zen. Grabaciones Accidentalesek kaleratu zuen. Egia esan, bitxia ere izan zen disko hori argitaratzea erabaki izana, sasoi hartan ez baitzen oraindik talde famatua. Orduko musika aldizkari nagusiak ziren Rock de Lux -ek eta Ruta 66-ek ez zioten artean ia kasurik egin. Zenbait urte geroago azalak eskainiko zizkioten. Uste dut orduan Blast First diskoetxe inglesa erreferentzia nagusiak argitaratzen ari zirelako eman zutela argitara diskoa. Inportazioko diskoak lortzea nahiko garestia zen. Material zail apur bat ekartzeko arriskua hartzen zuten denda espezializatuetan erosi behar ziren –nik Universalen erosi ohi nituen, Bilboko Ledesma kalean– eta, batez ere, posta bidez. Orduan ez zegoen internetik eta informazioa eskuratzea ere ez zen erraza. Maximumrockandroll eta Flipside fanzine estatubatuarrak erreferentzia garrantzitsua ziren niretzat. Gure rock eskolarik onena Paloma Chamorroren La edad de oro programa izan zen, 1983 eta 1985 urteen artean TVEn eman zutena –orduan telebista kate bakarra–. Han ikusi genituen zuzenean Alan Vega, Nick Cave, Tom Verlaine, Psychic TV, The Lords of the New Church, Residents, Johnny Thunders…\nSonic Youth penintsulara ekarri zuen aurreneko bira 1988koa izan zen. Urriaren 5ean, asteazkenarekin, Gasteizko The End aretoan jo zuten. Karteletarako Sister diskoko irudiak erabili ziren eta sarrerako irudia, taldearen argazkiarekin, Evol aurreko diskoaren kontraportadatik aterata zegoen. Antza denez, kartela izugarri gustatu zitzaien Sonic Youtheko kideei, geroago haien bideoklip dibertigarrietako baten eszenografian erabili baitzuten.\nKontzertu benetan gogoangarria izan zen. Nik aurreneko ilaran pasatu nuen kontzertu osoan. Thurston bereziki piztuta egon zen. Gitarrarekin jolasten, publikoari eskaintzen… Kontzertuaren ondoren backstage-ra pasatu nintzen, eta taldea elkarrizketatu ahal izan nuen. Bertan zeuden eurak. Batez ere, Kim Gordonek egin zidan kasu, modu oso adeitsuan, eta berak erantzuten zituen galdera guztiak. Hartu ez nuen jatekoa eta edatekoa eskaini zidaten. Vodka zukuarekin ari ziren edaten. Steve Shelley bere bateria jasotzen egon zen. Lee Ranaldo berera zegoen. Thurstonek sandwichak jaten zituen bitartean erantzuten zuen, askotan esaldi nahiko inkoherenteak esanez. Kontzertuaren ostean, subidoi handia zuen.\nBira hori Daydream Nation-en Europako bira izan zen, hemen oraindik disko hori argitaratuta ez bazegoen ere. Zuzenean ikusi eta gutxira, orduan aurkeztu zuten diskoaz gozatu ahal izan genuen –hasieran inportaziokoa bakarrik–. Bestalde, disko hori izan zen –popetik hurbilago zeuden kantuak baitzituen– geroago indie-rock edoindie-pop deituko zenaren hasiera, hemengo taldeei eragin zien estiloarena, esate baterako El Inquilino Comunistari –93ko uztailean Madrileko Aqualungen haien aurretik jo zuten kontzertu bikain batean–. Soinu berri baten hasiera izan zen, eta Rock de Lux aldizkariak publikazio berria sortu zuen horren berri emateko: Factory. Neurri batean, Acuarela diskoetxearen hazia izan zen eta, horrekin batera, Benicassimgo jaialdiarena. Zerbait berria sortua zen, Nirvana telonero izan zelarik Sonic Youthek egin zuen birari buruzko 1991 The Year That Punk Broke dokumentalean deskribatzen den bezala.\nSister aldaketa diskoa da Sonic Youthentzat. Talde heldu eta finkatu baten diskoa da. Steve Shelley baterian zuen bigarren diskoa da, eta ordurako guztiz ezinbestekoa zen. Taldearen jaiotza ikusi zuen New Yorkeko no wave-aren eraginetik urrun. Aurreko lau lanetako noise, punk eta iluntasuna gorde eta, era berean, esperimentazioan eta bide berrien bilaketan jarraitu zuten. Bazekiten handiak zirela. Bazekiten soinu propioa eta botere propioa zutela, eta horregatik desmitifikatu zituzten beren heroiak. Hortik aurrera iritsiko zitzaien merezitako arrakasta.\nArte kritikaria, ikertzailea eta komisarioa\nCreative Commons Aitortu-PartekatuBerdin 3.0 Unported baimen baten mende dago


Mundukidek zure laguntza behar du planetako kontinenterik pobretuenean aukerak eskaintzeko\nArgitaratua 11 abendua, 2018\nKolabora ezazu Mundukiderekin eta lagundu Mozambiken benetako garapen alternatiba bat eskaintzen. Zure gaurko elkartasunak betirako aztarna utziko du.\n“What is Bertsolaritza?” dokumentala estreinatu da, munduan parekorik ez duen kultur adierazpen hori nazioartean ezagutarazteko\nEuskal Herriko berezko kultur adierazpen hori munduan ezagutarazteko helburua du metraje laburreko dokumental horrek. Bertsolaritza zer den azaltzen du.\nEuskaltzaindiaren eta LABORAL Kutxaren arteko lankidetza-hitzarmena\nEuskara DNAn du LABORAL Kutxak. Horregatik, apustu zintzoa egin eta gure hizkuntza euskal gizarte osoan sustatzeko konpromisoa hartu genuen aspaldian. Gaur egun, euskara da gure harreman formalen eta informalen hizkuntza, gure lanerako ezinbesteko tresna, eta,…\nEsperientzia solidario horren bidez, 9 gaztek aukera izan dute Kolonbia, bertako biztanleak eta haiek tokiko garapenerako darabiltzaten parte hartzean oinarritutako ingurumen-gestioko prozesuak ezagutzeko. Izan ere, 20 egun zoragarriko esperientzia paregabea bizitzeaz gain, benetako Kolonbian murgiltzea zen…\nGo!azen telesailaren aurrestreinaldia\nUrriaren 20an, txikienek egun gogoangarria bizi izan zuten Go!azen telesaileko protagonistekin, denboraldi berriaren aurrestreinaldian. Izan ere, 4 sarrerako 125 sorta zozketatu genituen, eta Arrasateko Amaia antzokia txiki geratu zen. Euskadi osoko neska-mutilek lepo bete zuten aretoa, egun…


Ikusteko – BARRETARTIA\nHona hemen otsailaren 21ean ETBko ATERA KONTUAK saioan egin nuen kolaborazioa. Hemen dituzue saioan egin dudan gidoia eta irudiak. Bukaeran bideoa aurkituko duzue.\nOso pozik nago, izan ere, aste honetatik aurrera ETBko ATERA KONTUAK saioan kolaboratzen hasiko naiz. Eskerrik asko aukera emateagatik! Hemen dituzue lehen saioan egin dudan kolaborazioaren gidoia eta irudiak. Bukaeran…\nHona hemen otsailaren 21ean Euskadi Irratiko FAKTORIA saioan egin dudan kolaborazioaren gidoia, irudiak eta loturak. Entzun saioa (11:15. minututik aurrera) Ama hizkuntzaren nazioarteko eguna da gaurkoa. Unescok 2000. urtean erabaki…\nAlorgasmiaZure bikotea ez den beste norbaitengan pentsatzeak sortzen dizun beroaldiari deitzen zaio. Nik uste dut ia guztiok noizbait izan garela alorgasmikoak, ezta? Nik adibidez, izena aipatu ez dudan kantari bibotedun…\nPuzker kantitatea kalkulatzeko orduan garrantzitsua da NON BIZI GAREN jakitea. Zergatik? Gero eta altuera handiagoan bizi, orduan eta puzker gehiago botatzen ditugulako. honen arabera, Abaurregainako biztanle batek Biarritzeko herritar batek…\nJANNeguan garrantzi berezia izaten du janak, hori baita gure erregaia. Zein gustura jaten ditugun eguraldi txarrarekin lapikokoak ezta? Babarrunak, txitxirioak, dilistak,... Horiek bai berotzen gaituztela barrutik eta kanpokoa ere berotu…\nEdozer txorakeri aitzakia hartuta TALDEAK SORTZEA. Kintoen hamaiketakoa, pitxirrintxi taldea lagunekin arratsalde pasa egiteko, familiako lagun ezkutua egiteko, eta abar! Ba kontuz ibili, pasa den astean Manuk dagoeneko aipatu zuen…\nHona hemen urtarrilaren 10ean Euskadi Irratiko FAKTORIA saioan egin dudan kolaborazioaren gidoia, irudiak eta loturak.\nBAT ZENBAKIADadoa bota eta horietako bat lurrera erortzen bada eta bestea bata agertzen bada, hauxe da zure zenbakia. Lidergoaren zenbakia da bata, baita indibidualismoa eta norberekeriarena ere. Guztiaren protagonista izan…\nPANPINANik ondo gogoan dut 7 urterekin Olentzerori eskatu niola PANPINA erraldoi bat. Hau da, ni bezain altua izango zen panpina. Modan zeuden eta esnatu nintzenean ilusio guztiarekin, panpina handi batekin…\nHona hemen abenduaren 20an Euskadi Irratiko FAKTORIA saioan egin dudan kolaborazioaren gidoia, irudiak eta loturak.\nESPONJAKNoiz aldatu duzue azken aldiz esponja? Zenbatek ez dugu berria erosten zatika erortzen hasten zaigun arte? Ba oso gaizki! Bi astetik behin aldatu beharko genuke naturalak badira, eta bi hilabetean…


Michael Jackson-en You Are Not Alone - Artista-Egitateak\nMichael Jackson-en You Are Not Alone\nEstatu Batuetako historian Billboard Hot 100ean # 1ean sartu zen lehen singlea izan zen. Jacksonen abesti ezagunetik oso urrun dago, baina hainbeste ikusmin eta sustapen zegoen single hartan, lehen postura jauzi egin baitzuen. Erresuma Batuko zerrendan ere 1. postua lortu zuen.\nMichael Jackson-ek R. Kelly-ren zuzendariari galdetu zion ea Kellyk abesti bat idatziko ote zion 'Bump And Grind' disko arrakastatsua entzun ondoren. R Kelly zuzenean estudiora sartu zen eta abesti hau sortu zuen. Michael Jackson gero, R. Kelly-rekin bat egin zuen Chicagon, pista grabatzeko eta Kellyri ahotsak emateko eskatu zion. Kelly-n aipatzen da 1000 Erresuma Batuko # 1 Hits Jon Kutnerrek eta Spencer Leigsek esan zutenez, 'benetan imitatu nuen Michael nire lehen kopia bidali nionean. Nirekin barre egiten zuen hura imitatzen nuelako ».\nJackson Lisa Marie Presley-rekin ezkonduta zegoen orduan, eta bideoan agertzen da, biak topless daude.\nBikotea hurrengo urtean dibortziatu zen, jakina zen Jacksonek fokalean berarekin bat egin nahi zuela, baina ez zuen inongo zatirik nahi. Presley-k Jacksonek beren agerraldi publikoak orkestratu zituela esan zuen, eta bideoa aipatu zuen bere publizitatearen zati gisa nola erabili zuen erakusteko. Hawaiitik itzuli berria zenean klipean sartzeko asmoak zituela jakin zuenean eta topless izango zela.\nBikoteak kameren aurrean maitasuna erakutsi zuenean, askotan tentsioa agertzen zen. 1994ko MTV Video Music Awards sarietan izandako musua goi mailako profil gozoenetako bat izan zen, eta azken orduko manipulazioaren beste adibide bat - Presleyk esan zuen musua gertatu baino 20 minutu lehenago jakin zuela.\nBelgikan, Eddy eta Danny Van Passel anaiak dira abesti honen konpositoretzat jotzen, SABAM eskuineko sozietate belgikarrak adostu baitzuen melodiaren zatirik handiena 1993an Van Passel-en 'If We Can Start All Over' konposizioak zituela.\nAbestiak 2009an bigarren postua lortu zuen Erresuma Batuko zerrendan, Erresuma Batuko musika talentu ikuskizuneko seigarren serieko finalistek egindako azalean. X-faktorea 1. zenbakira iritsi da. Irabazitako guztia Great Ormond Street ospitalera bideratu zen.\nR Kelly-k omenaldia egin zion Michael igaro ondoren, bere abestiaren bertsioa grabatu zuen 2010eko diskoan bonus track gisa. Maitasun gutuna .\nLizzette Martinez izeneko emakumeak esan zuen Kellyk institutuko adineko bat zela idatzi zuela haien harremana. Martinezek adierazi du Lifetime-en 2018an R. Kelly bizirik dokumentala, haurdun geratu zela baina abortua izan zuela eta Kellyk haurtxoa galtzearen inguruko abestia idatzi zuen. 'Idatzi zuenean, nirekin pentsatzen ari zen', esan zuen.\nletrek zure eskuak gordetzen dituzte\n717 aingeru zenbakiaren esanahia\npolizia - hartzen duzun arnasa behin\nkendu disko zahar horiek apaletik letretatik